SENDABELARRAK: naturak ez du botikarik behar - Zientzia.eus\nHasiera » Artikuluak » Sendabelarrak-naturak-ez-du-botikarik-behar\nOreinak San Benito belarra ( Geum sp. ) erabiltzen du zauriak sendatzeko eta apioa ( Apium graveolens ) erditzerakoan laguntzeko. Erbinudeak, suge gorriak ziztatzen duenean, txori-karduarekin ( Eryngium campestre ) igurtzitzen du bere burua bizitza salbatzeko. Gizakiak gizaki denetik, bere bizimodua hobetzeko inguruan dagoenaz baliatu izan da. Hori dela eta, betidanik erabili izan ditu landareak; hasiera batean elikatzeko bazen ere, gerora, esperientzia bereganatu ahala, gaixotasunak sendatzeko eta baita gozatzeko ere erabili izan ditu.\nHala ere, hasierako idazki horietan akats asko dago; garai haietan, belarrak sailkatzeko ezaugarri morfologikoak baino ez ziren kontuan hartzen, gaur egun ezagutzen den sistematika oraindik garatu gabe baitzegoen. Gainera, belar asko izen herrikoia erabiliz sailkatzen zen eta horrek, askotan lagungarri bazen ere, nahastea sortzen zuen. Adibidez, espezie berari bi izendapen eman izan zaizkio ( Laurus nobilisari erramu eta ereinotz deitu izan zaio) edota izen bera bi espezie desberdin izendatzeko erabili izan da (adibidez, Digitalis purpurea eta Aquilejia vulgaris espezieei kukupraka deitu izan zaie).\nBestalde, landareak sailkatu ondoren, kimikoki analizatu ziren, beren osagaiak eta konposatu aktiboak zeintzuk ziren jakiteko. Sendabelarren eragina ez dago hostoetan edo enborretan, landareak berak ekoiztutako konposatu kimikoetan baizik (hala nola, alkaloide, glukosido, saponina, terpeno, tanino, etab.etan). Gizakia, horretaz konturatu zenean, konposatu horien analogoak kimikoki ekoizten saiatu zen; horrela sendabelarren erremedioak eskurago izango zituen (leku txikiagotan gorde ahal izateaz gain, dosifikazioa ere asko erraztu zen) eta aldi berean, tratamendu desberdinak homologatzea lortuko zuen, nahiz eta askotan ondorio desberdinak izan.\nAdibidez zaingorriaren ( Geranium robertianum ) infusioak beherakoa desagertzen laguntzen eta diabetearen kontrako eragina ere badu. Huntzaren ( Hedera helix ) infusioa hartuz gero bestalde, hilekoak ez dira horren mingarriak izango. Zirkulazio-arazoen kontra, elorri zuriaren ( Crataegus monogyna ) hosto eta loreekin egindako infusioa primeran dator; gure arbasoek txikoriaren ( Cichorium intybus ) infusioaz igurtziten zituzten abereak eulien ziztadak saihesteko.\nAzeribuztanaren ( Equisetum telmateia ) egosketa konjuntibitisaren kontra erabiliko dugu eta uztaroaren sustraiena ( Rumex acetosella ) hepatitisari aurre egin behar zaionean. Ilea galtzen ari zarela ikusten duzunean, irakurle, urkiaren ( Betula pendula ) egoskiarekin burua garbi dezakezu eta zauriak ondo ixteko, azkenik, urkiaren azal eta hostoekin egindakoa erabili.\nBeste metodo bat beratzea da eta landareen substantzia aktiboak ur hotzetan solugarriak diren kasuetan erabiltzen da. Sendabelarra ur hotzetan ordu batzuk utziz gero, printzipio guztiak soluzioan geratuko dira. Erabilitako landare-zatiaren arabera, ordu gehiago edo gutxiago eduki beharko dugu uretan; adibidez, hostoen eta loreen kasuan, nahikoa da 6tik 12 ordura edukitzea; sustraiak eta azalak, ordea, 24 ordu inguru egon beharko dute uretan. Edonola ere, prozesua ez da gehiegi luzatu behar, hartzitzea gertatu edo onddoak ager baitaitezke. Sendabelarrak alkoholetan, oliotan edota ardotan ere bera daitezke. Udaberri-lorea ( Primula veris ) beratuz eta 30 egunetan oliba-oliotan edukita, erreumak eta erredurak azkarrago pasatuko zaizkigu. Azala leundu nahi badugu, astalarrosaren ( Rosa canina ) petaloak beratuz lortuko dugun soluzioa erabiliko dugu eguneroko garbiketan.\nZukuen erauzketa ere eraldaketa erabilia da. Horretarako ur-proportzio altuko landare freskoa erabiliko dugu. Zukua lortzeko nahikoa da landarea ur apur batez mortairuan jartzea edota zuku-makina erabiltzea; horrela, belarraren gatz mineralak eta bitamina guztiak eskuratuko ditugu. Hala ere, metodo hau erabiliz ez ditugu landarearen printzipio guztiak lortuko, baina substantzien erauzketa hotzean egiten denez, ez da beren egitura eraldatuko; berotuz gero, ordea, bestelakoa izaten da emaitza. Txikoriaren ( Cichorium intybus ) zukua eztiarekin nahastuta, heste-zizareak kentzea lortuko dugu. Arazoa belarrietako mina bada, artzain-zakuaren ( Capsella bursa-pastoris ) zukuaren tanta batzuk botako ditugu belarrira.\nTisanak: sendabelar laguntzaileak - Zientzia.eus 2018-10-29\nLandareen hilabetekaria. Abendua - Elhuyar Aldizkaria 1989-11-1\nLandareen hilabetekaria. Abendua - Zientzia.eus 2018-10-29\nMuki-belarra, landare intsektujalea - Zientzia.eus 2018-10-29


Irekia Eusko Jaurlaritza - Gobierno Vasco :: EHAA xedapena 201503482\nAldizkariaren data: 2015-08-11 Aldizkari honetan argitaratua: 2015150\nGaiak: KUDEATZEKO GOMENDIOAK; AURREKONTUAK; HEZIKETA; IKASTEGI PUBLIKOAK; LH: LANBIDE HEZIKETA; BIRZIKLAPEN PROFESIONALA; LANGABEZIA; LANGILEAK\nHurrenkenaren zenbakia: 201503482\nAlde batetik, Ángel Toña Guenaga jaunak, Enplegu eta Gizarte Politiketako sailburuak, Lanbide-Euskal Enplegu Zerbitzuko Administrazio Kontseiluko presidente gisa jardunez,\neta, bestetik, Cristina Uriarte Toledo andreak, Hezkuntza, Hizkuntza Politika eta Kulturako sailburu denak,\nLehenengoa.– Enpleguari buruzko abenduaren 16ko 56/2003 Legean Enplegurako lanbide-heziketaren lege-esparrua finkatzen da, eta lege horren 26. artikuluan –martxoaren 22ko 4/2015 Errege Lege Dekretuak emandako idazketa duenean– ezartzen denez, enplegurako lanbide-heziketako ekintzak eta ekimenak helburu hauetarantz bideratuko dira: lan-kualifikazio eta -konpetentziak eskuratu, hobetu eta etengabe eguneratzea; biztanleria aktiboaren bizi osoko prestakuntza sustatzea; eta pertsonen, enpresen, lurraldeen eta ekoizpen-sektoreen beharrizanak uztartzea.\nBigarrena.– Lan-esparruan enplegurako lanbide-heziketaren sistemaren urgentziako erreformari dagokionez, martxoaren 22ko 4/2015 Errege Lege Dekretuak honako hauek arautzen ditu: lan-esparruan enplegurako lanbide-pretakuntzaren sistemaren planifikazioa eta finantzaketa, zehapen-araubidearen kontrola eta segimendua, eta informazio-sistema, ebaluazioa, kalitatea eta sistemaren gobernantza.\nXedapen iragankorretarik lehenengoan, martxoaren 22ko 4/2015 Errege Lege Dekretuak honako hau zehazten du: 9. artikuluan adierazi enplegurako lanbide-prestakuntzako ekimenak arauz garatu arte, indarrean izango dira martxoaren 23ko 395/2007 Errege Dekretuan eta bera garatzeko arauetan aurreikusitakoak (dekretu horren bidez, enplegurako lanbide-prestakuntzako azpisistema arautzen da).\nMartxoaren 23ko 395/2007 Errege Dekretuak, enplegurako lanbide-prestakuntzaren azpisistema arautzekoak, lan-arloko eskumena duten administrazioei agintzen die modulukako prestakuntza-eskaintza bat egiteko, profesionaltasun-ziurtagiriak lortzeko aukera emango duena, hain zuzen ere prestakuntza-eskaintza egokitu dadin lan-merkatuaren eta sektore produktiboen beharrizan aldakorretara.\nErrege-dekretu horrek zenbait bide arautzen ditu autonomia-erkidegoen esparruan, prestakuntza-eskaintzaren programazioa ezartzeko eta kudeatzeko, eta bide horietako bat da zentro propioen bidez garatzen dena. Alde horretatik, zentro propioak dira Erreferentzia Nazionaleko Zentroak, titulartasun publikoko lanbide-heziketako zentro integratuak eta Administrazio Publikoaren gainerako zentroak, baldin eta enplegurako lanbide-prestakuntza emateko instalazio eta ekipamendu egokiak badituzte. (23.2 artikulua eta 9.1.a) artikulua).\nHirugarrena.– Martxoaren 11ko 4/2011 Lege Organikoak (Ekonomia Sostengarriari buruzko Legearen osagarriak) bosgarren xedapen gehigarria erantsi zion ekainaren 19ko 5/2002 Lege Organikoari, Kualifikazioei eta Lanbide Heziketari buruzkoari. Bada, hain zuzen ere, bosgarren xedapen gehigarri horrek arautzen du hezkuntza- eta lan-arloko administrazio eskudunek prozedura bat ezarri behar dutela, hezkuntza-sistemako lanbide-heziketa irakasteko baimena duten zentroek aukera izan dezaten, araututako baldintzak betetzen badituzte, enplegurako lanbide-heziketako ikasketak ere emateko; xedapen gehigarri horrek arautzen du, halaber, hezkuntza-sistemako lanbide-heziketa eta enplegurakoa modu integratuan eskaintzen duten funts publikodun zentroek aukera izan behar dutela aurrekontu-baliabideak eskuratzeko, hain zuzen ere enplegurako prestakuntza-ekintzak finantzatzeko, betiere hezkuntza- eta lan-arloko administrazio eskudunek hitzartzen dituzten lankidetza-mekanismoekin bat etorriz.\nLaugarrena.– Euskal Autonomia Erkidegoaren Administrazioko sailak sortu, ezabatu eta aldatu, eta horien egitekoak eta jardun-arloak finkatzen dituen Lehendakariaren abenduaren 15eko 20/2012 Dekretuak (martxoaren 1eko 8/2013 Dekretuaren bidez emandako idazketaren arabera) Enplegu eta Gizarte Politiketako Sailari esleitzen dio enplegu-politika eta, Lanbide Heziketako Sailburuordetzarekin lankidetzan, enplegurako lanbide-prestakuntzaren azpisistema.\nLanbide-Euskal Enplegu Zerbitzuak, Enplegu eta Gizarte Politiketako Sailari atxikita egonik, eginkizun dauka, besteak beste, enpleguko, enplegurako prestakuntzako eta autoenpleguaren eta enpresa-sorkuntzaren sustapenerako programak kudeatzea (Lanbide-Euskal Enplegu Zerbitzuari buruzko urriaren 13ko 3/2011 Legearen 3.b) artikulua). Enplegurako prestakuntzaren barruan, eta eskaintzaren araberako prestakuntzarekin lotuta, lehentasunez langabetuei zuzendutako prestakuntza-ekintzak daude.\nBosgarrena.– Hezkuntza, Hizkuntza Politika eta Kultura Sailaren egitura organikoa eta funtzionala ezartzen duen apirilaren 9ko 193/2013 Dekretuak xedatzen duenez, sail horri dagokio Lanbide Heziketako Euskal Plana garatzea, aplikatzea eta eguneratzea, horretarako beharrezkoak diren neurriak hartuta; sail horri dagokio, halaber, hezkuntza-sisteman lanbide-heziketako eta bizialdi osoko ikaskuntzako politikak diseinatzea, bizitza osoan zehar kualifikazio pertsonalak, profesionalak eta sozialak eskuratzeko edo areagotzeko aukera emango dutenak, betiere Enplegu eta Gizarte Politiketako Sailari esleitutako eskumenak errespetatuta.\nSeigarrena.– Bizialdi Osoko Ikaskuntzari buruzko urriaren 10eko 1/2013 Legeak (urriaren 17ko EHAA) eta EAEko 2014-2016 Lanbide Heziketako Laugarren Planak nabarmentzen dute lanbide-heziketako eskaintza integratu bat egin beharra, titulartasun publikoko nahiz pribatuko zentro-sare zabal baten bidez, bai hasierako lanbide-heziketan, bai enplegurako lanbide-heziketan.\nZazpigarrena.– Lanbide-Euskal Enplegu Zerbitzuak eta Hezkuntza, Hizkuntza Politika eta Kultura Sailak, Euskal Autonomia Erkidegoko langabetuek kualifikazioaren arloan dituzten beharrizanei erantzuteko, eta eskuragarri dauden baliabide publikoak eraginkortasunez erabili eta optimizatzeko, profesionaltasun-ziurtagiriak eskuratzeko prestakuntza-ekintzen programak sustatzen dituzte Eusko Jaurlaritzaren Hezkuntza, Hizkuntza Politika eta Kultura Sailaren mendeko lanbide-heziketako zentro publikoen sarean.\nHartara, lan-merkatuaren egoera aintzat hartuta, eta enpresa-sarearen beharrizanak eta egun dauden zentro publikoen sarearen prestakuntza-gaitasuna ikusita, Lanbide erakunde autonomoak eta Hezkuntza, Hizkuntza Politika eta Kultura Sailak Euskal Autonomia Erkidegoan bertako administrazioaren berezko zentroekin garatu beharreko prestakuntza-ekintzen plangintza prestatu dute, eta kudeaketa-gomendioari buruzko akordio hau izenpetzea hitzartu dute, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 15. artikuluan xedatutakoarekin bat etorriz. Hona hemen akordio hori arautuko duten\nAkordio honek arautzen duen kudeaketa-gomendioaren xedea da Hezkuntza, Hizkuntza Politika eta Kultura Sailaren titulartasunpekoak diren prestakuntza-zentroek prestakuntza-programazio bat egitea, lehentasunez langabetuei zuzendua (ikusi akordio honen I. eranskina).\nGomendio honen xede den programazioa osatzen duten prestakuntza-ekintzak 2015eko ekitaldian hasiko dira, eta 2016ko uztailaren 31an izango dute epemuga.\nBigarrena.– Prestakuntza-eskaintzaren plangintza egitea.\nEusko Jaurlaritzaren Hezkuntza, Hizkuntza Politika eta Kultura Saileko Heziketa eta Ikaskuntza Zuzendaritzak eta Lanbide-Euskal Enplegu Zerbitzuko Enplegurako Prestakuntzako eta Diru-sarrerak Bermatzeko Zuzendaritzak kudeaketa-gomendioari buruzko akordio honetan bildutako prestakuntza-eskaintza diseinatu dute, lehentasunez Euskal Autonomia Erkidegoko langabetuei zuzendua izango dena, eta Eusko Jaurlaritzako Hezkuntza, Unibertsitate eta Ikerketa Sailaren mende dauden lanbide-heziketako prestakuntza-zentro publikoetan gauzatuko dena. Prestakuntza-eskaintza horrek bi xede ditu: batetik, langabetuen kualifikazio-beharrizanak asetzea, eta, bestetik, eskuragarri dauden baliabide publikoak ahal den ondoen erabiltzea.\nPrestakuntza-eskaintza zehazteko, aintzat hartu dira EAEko lurralde eta eskualdeetako lan-merkatuaren eta industria-sarearen egoera, hezkuntzaren eremutik eta enplegurako lanbide-heziketatik egiten den lanbide-kualifikazioei buruzko prestakuntza-eskaintza orokorra, eta egun dagoen zentro publikoen sarea eta zentro horietako bakoitzak duen prestakuntza-gaitasuna, betiere aldez aurretik identifikatuta zentroek eman ditzaketen profesionaltasun-ziurtagiriak, haien instalazioak, ekipamenduak eta irakasleak kontuan hartuta.\nHirugarrena.– Prestakuntza-programazioa eta hartarako diru-dotazioa.\nAkordio honetako I. eranskinean adierazten da zer programazio egingo duten EAEko hiru lurraldeetako zentro publikoek, bai eta hartara bideratutako diru-dotazioa, prestakuntza-ekintzen eta zentroen arabera banakatuta.\nGomendio honen xede den programazioa finantzatzeko, 5.497.992 euroko kreditua erabiliko da (bost milioi laurehun eta laurogeita hamazazpi mila bederatziehun eta laurogeita hamabi euro), eta, horietatik, 1.374.498 euro 2015eko ordainketa-kredituari dagozkio, eta 4.123.494 euro, 2016ko konpromiso-kredituari.\nLaugarrena.– Alta ematea Estatuko Prestakuntza Zentro eta Entitateen Erregistroan.\nAkordio honetako I. eranskinean adierazten den programazioan parte hartzen duten zentroek alta emanda egon behar dute, emango duten espezialitate bakoitzerako, enplegurako lanbide-heziketaren azpisistemari dagokion Estatuko Prestakuntza Zentro eta Entitateen Erregistroan. Kreditatze edo egiaztapen horrek eragin osoa izango du, harik eta prestakuntza-zentro eta -entitateen euskal erregistroa eratzen den arte. Hura eratzen denean, euskal erregistroaren araudiak xedatzen dituen eskakizunetara egokituko dira egiaztapenak.\nBosgarrena.– Lanbide-Euskal Enplegu Zerbitzuaren eta lanbide-heziketako zentroen arteko erlazio zuzena, eta prestakuntza-programazioa gauzatzeko finantzaketa ordaintzea.\nHezkuntza, Hizkuntza Politika eta Kultura Sailaren antolamendu ekonomiko-finantzarioarekin bat etorriz, Lanbide-Euskal Enplegu Zerbitzuak prestakuntza-ekintza bakoitza emateko esleitu den diru-zenbatekoa sartuko du sail horren lurralde-ordezkaritzen kontuetan, betiere I. eranskineko zehaztu modulu ekonomikoen arabera. Lehen ordainketa, % 25ekoa, 2015eko ordainketa-kredituaren kargura egingo da, prestakuntza-ekintzan hasten direnean; gainontzeko % 75a, 2016ko ekitaldian, ekitaldi horretako konpromiso-kredituaren kargura; betiere, zortzigarren klausulako 1 t) idatzi-zatian zehaztutakoarekin bat etorrita, gastua justifikatutakoan.\na) Lehentasunez, Lanbide-Euskal Enplegu Zerbitzuan izena emanda dauden langabetuek. Prestakuntza jasotzen hasten diren pertsona guztien ehuneko 60 izango dira, gutxienez.\nb) Lehentasunik gabe, lana duten eskatzaileek. Prestakuntza jasotzen hasten diren pertsona guztien ehuneko 40 izango dira, gehienez ere.\n2.– Eskaintzen diren prestakuntza-ekintzetan parte hartu nahi dutenek horietara sartzeko eskakizunak bete behar dituzte, eta langabetu gisa izena emanda egon Lanbide-Euskal Enplegu Zerbitzuan, prestakuntzaren hasieran. Lana duten eskatzaileek, berriz, eskaera aurkeztu behar dute.\nZazpigarrena.– Prestakuntza-ekintzetan parte hartuko duten pertsonak hautatzea.\na) Prestakuntza ekintzetan parte hartuko duten pertsonen aurretiko aukeraketa bat egingo du Lanbide-Euskal Enplegu Zerbitzuak, ikastaro bakoitzean parte hartzea eskatu duten hautagaien artean.\nHautagaiak honako hauek izan daitezke:\n● Ikastaroan parte hartzea eskatzen dutenak, bai eskabide bat aurkeztuta Lanbidek lurralde bakoitzean dituen bulegoetan, bai eskabidea beteta Lanbideren web-orrian (www. lanbide.net). Web-orri horretan jakinaraziko dira zein diren prestakuntza-ekintzak, haietan izena emateko epea eta eskatzaileek bete behar dituzten baldintzak, bai eta prestakuntza-ekintza bakoitzaren xehetasunak eta ezaugarriak ere.\n● Enplegu-eskatzaileak (eta Diru-sarrerak Bermatzeko Errenta jasotzen dutenak), baldin eta Lanbide-Euskal Enplegu Zerbitzuko Orientazio Zerbitzuek ikastaroa egitea agindu badiete haien prestakuntza-ibilbidearen barruan.\n● Prestakuntza Zentro Publikoen Saretik edo orientazio-zerbitzuetatik Lanbide-Euskal Enplegu Zerbitzura bideratuak izan diren eskatzaileak.\nLanbide-Euskal Enplegu Zerbitzuak hautagaien eskabideak igorriko ditu zentroetara, ikastaroa emango duen zentroarekin adostutako epean, behar adinako denbora izan dezaten aukeraketa-prozesua berme guztiekin egiteko.\nb) Prestakuntza-zentroek egingo dute ikastaroetan parte hartuko duten ikasleen azken hautaketa, beren instalazioetan, Lanbidek igorritako hautagaien artean. Horretarako, beharrezkoa den prestakuntza-jarduera guztietan, hautaketa-proba bat egingo da, betiere ekintzari probetxua ateratzen zaiola bermatzeko eta aldez aurretik zehazteko nolako ezagutza-maila behar den ekintzetan ezarritako helburuak lortzeko eta zein diren izan beharreko funtsezko gaitasunak 2. eta 3. mailako profesionaltasun-ziurtagiriei lotutako prestakuntza-moduluetan sartzeko.\nPrestakuntza-zentroetako arduradunek zehaztuko dute zer bitarteko tekniko eta material baliatuko dituzten aukeraketa hori egiteko, eta beti egiaztatuko dute aukeratutako ikasleek bete egiten dituztela profesionaltasun-ziurtagiriak arautzen dituzten errege-dekretuetan ezarritako sarbide-baldintzak.\nProfesionaltasun-ziurtagiri bati lotutako prestakuntza-ekintza bat moduluka programatzen bada, lehentasuna izango dute profesionaltasun-ziurtagiri horretako gainerako moduluak gaindituak dituztenek, ziurtagiri horretako prestakuntza-ibilbide osoa egin dezaten. Kasu horretan, prestakuntza-ekintzan sartzeko hurrenkera hau izango da: lehendabizi sartuko dira gainerako moduluak gainditu dituzten langabetuak; bigarrenik, lana duten hautagaiak, gainerako moduluak gaindituak dituztenak, prestakuntza-ekintzaren plaza guztien % 40ra arte, gehienez ere; eta, hirugarrenik, ziurtagiriaren gainerako moduluak egin gabe dituzten langabetuak.\nBaldin eta, laneko esperientzia bidezko eta/edo prestakuntza ez-formal bidezko Gaitasuna Aitortzeko Egituraren deialdiren batean, Aholkularitza- edo Ebaluazio-fasean, prestakuntza-premiak antzematen badira, eta premia horiek direla-eta prestakuntza-ekintza bat programatzen bada, ekintza horretan parte hartzeko lehentasuna izango dute prestakuntza-premia hori antzeman eta preskribatu zaien pertsonek.\nPrestakuntza-ekintzan parte hartzeko baldintzak bete eta dagokien hautaketa-prozesua gainditu duten langabetuen artean, kolektiboen araberako lehentasuna ezarriko da, honako hurrenkera honi jarraituz:\n● Lehenengo lekuan, eta lehentasun-maila berdinarekin, laneratzeko zaitasun bereziak dituzten pertsonak, kualifikazio-maila apala duten pertsonek dutelarik lehentasuna: 30 urte arteko gazteak; emakumeak, langabeen kolektiboan duten pisuaren proportzioan; luzaroko langabeak; 45 urtetik gorakoak; desgaitasunen bat duten pertsonak; langabezia-saria agortua duten eta berriz profesionalki gaitzeko PREPARA programan eta Enplegurako Programa Aktiboan (EPA) parte hartzeagatik diru-laguntzak jasotzen dituzten pertsonak; Gizarteratzeko Errenta Aktiboaren (GEA) eta Diru-sarrerak Bermatzeko Errentaren (DBE) onuradun diren langabeak; eta terrorismoaren eta Genero Indarkeriaren biktimak.\n● Bigarrenik, gainerako langabeak, oro har.\n● Etendurako EEE baten eraginpean dauden langabeak, baldin eta ordutegia dela-eta prestakuntza-jarduerara joateko libre badaude.\nPertsona batek ezingo ditu bi ikastaro batera egin, baldin eta ikastaro horiek egiteko beste eskabide batzuk badaude, eta eskatzaileek –izan langabetuak zein lanean ari direnak– sarbide-eskakizunak betetzen badituzte.\nHautaketa-prozesua amaitzen denean, prestakuntza-zentroek 7 egun balioduneko epe bat izango dute haren emaitzaren berri emateko Lanbide-Euskal Enplegu Zerbitzuari.\nc) Hautatuak izan direnen eta ikastaroetan parte hartzeko erreserba-egoeran gelditzen direnen zerrendak erakutsi behar dituzte prestakuntza-zentroek beren instalazioetan, prestakuntza-ekintzak abiarazi baino 24 ordu lehenago gutxienez eta hautagaiei aldez aurretik adierazi zaien leku batean. Horrekin batera, prestakuntza-ekintzak non, noiz eta zer ordutan egingo diren adierazi behar dute.\nIragarpen-bitarteko horiez gainera, egoki iritzitako bestelako bitartekoak ere balia ditzakete prestakuntza-zentroek alderdi horien berri emateko ikasleei. Prestakuntza-zentroek ordainduko dute hautaketa-prozesuen emaitzen berri emateko bitarteko osagarri horien kostua, halakorik balego.\nZortzigarrena.– Alderdien betebeharrak.\n1.– Prestakuntza emango duten zentroek betebehar hauek izango dituzte:\na) Agindu zaizkien prestakuntza-ekintzak, akordio honen I. eranskinean adierazitakoak, gauzatu behar dituzte, aurreikusitako ordu eta egunetan, eta haietan gerta daitezkeen aldaketa esanguratsuen berri eman behar diote Lanbide-Euskal Enplegu Zerbitzuari.\nb) Lanbide-Euskal Enplegu Zerbitzuari jakinarazi behar diote hasiera eman zaiela prestakuntza-ekintzei, akordio honen II. eranskinean adierazitako eredua erabiliz.\nc) Ziurtatu behar dute prestakuntza-ekintzetan parte hartzen duten irakasleek bete egiten dituztela profesionaltasun-ziurtagiriak arautzen dituzten errege-dekretuek prestatzaileentzat ezartzen dituzten eskakizunak. Ikastaroak ematen dituen zentroko zuzendaritzak ziurtagiri bat egin behar du, akordio honen III. eranskinean jasotako ereduari jarraituz, eskakizun horiek betetzen direla egiaztatzeko. Ikastaroen hasierako dokumentazioari atxikiko zaio ziurtagiri hori.\nd) Ikastaroen hasieran, gutxienez honako material hau emango diete prestakuntza-ekintzetan parte hartzen dutenei:\n– Eskuliburu bat, editatua edo euskarri informatikoan, espezialitatearen eduki guztiak bilduko dituena.\n– Ikastaroa garatzeko beharrezkoa den idazmahaiko materiala eta ezinbestekoak diren babes-elementuak.\ne) Lanbide-informazioa eta -orientazioa eman behar diete prestakuntza-ekintzetan parte hartu nahi duten pertsonei, haien prestakuntza-premiak eta programatu diren prestakuntza-ekintzetan parte hartzeko aukerak argitzeko.\nf) Publizitatea egin behar dute Lanbide-Euskal Enplegu Zerbitzuak programazioko prestakuntza-ekintzak egiteko ematen duen finantzazioari buruz.\ng) Lanbide-Euskal Enplegu Zerbitzuko teknikariekin lankidetzan aritu behar dute, prestakuntza-ekintzetan parte hartuko duten pertsonak aukeratzeko prozesuan, eta ziurtatu egin behar dute aukeratutako izangaiek bete egiten dituztela ikastaroetako sarbide-eskakizunak.\nh) Lanbide-Euskal Enplegu Zerbitzuko teknikariei eman behar diete haiek ikastaroen egoerari buruz eskatzen dieten informazio guztia.\ni) Parte-hartzaileen prestakuntza-ebaluazioa eta ebaluazio batutzailea egin behar dute, Euskal Autonomia Erkidegoan Profesionaltasun Ziurtagiriak Garatzeko eta Aplikatzeko 2015. urteko jarraibideekin bat etorriz.\nj) Hilero jakinarazi behar dizkiote Lanbide-Euskal Enplegu Zerbitzuari ikasleen bajak edo uzteak, eta, halaber, prestakuntza-ekintzak egitean gertatzen diren gorabehera aipagarrien berri eman behar diote.\nk) Ikastaroetan libre geratu diren lekuen berri eman behar diete erreserba-egoeran dauden pertsonei, eta ziurtatu behar dute bajak betetzen dituzten pertsonek behar adinako jakintza dutela prestakuntza-ekintzaren gainerako denbora aprobetxatzeko.\nl) Lantokian prestakuntza praktikoaren modulua egingo dela aurreikustea, ikastaroko parte-hartzaileen % 100i dagokionez, urtarrilaren 18ko 34/2008 Errege Dekretuan arlo horretarako ezarritako salbuespenekin (dekretu horren bidez, profesionaltasun-ziurtagiriak arautzen dira, abenduaren 10eko 1675/2010 Errege Dekretuaz egindako aldaketaren ostean).\nm) Akordio edo hitzarmenak egin behar dituzte, hain zuzen ere ikastaroetan parte hartzen duten ikasleek praktikak lantokian egiteko prestakuntza-modulua behar adinako bermeekin egingo dituztela ahalbidetzeko.\nn) Praktikak lantokian egiteko prestakuntza-moduluen tutoreak izendatu behar dituzte. Tutoreen ardura izango da enpresarekin adostea zer prestakuntza-programa egingo den, eta, enpresak izendatutako tutorearekin batera, ikasleen jarraipena eta ebaluazioa egin beharko du. Horretarako, ikusi eta neur daitezkeen ebaluazio-irizpideak erabiliko dira prestakuntza-programan.\no) Ikastaroetan parte hartzen duten pertsonen bertaratze-kontrola eraman behar dute.\np) Baja emango diete ikasleei, baldin eta baztertze-egoera hauetakoren batean badaude:\n– Prestakuntza-ekintzaren iraupenaren % 25ean ez joatea, arrazoia edozein izanik, justifikatuta zein ez. Parte-hartzailea prestakuntza-ekintza hasita zegoela sartu bada, bertaratze-falta kalkulatzeko, kontuan hartuko dira sartu zenetik ekintza bukatu arte geratzen ziren orduak.\n– Prestakuntza ematen duen zentroaren edo erakundearen eta Lanbide-Euskal Enplegu Zerbitzuaren iritziz, prestakuntza-ekintza ez aprobetxatzea, edo portaera egokirik ez izatea, eta horietan sartzen dira higiene eta osasungarritasuaren arloan exijitu daitezkeen arauak.\n– Prozedura hau beteko da ikasle bat baztertzea erabakitzeko:\n1.– Prestakuntza-zentroak Lanbideko prestakuntzako teknikariari jakinaraziko dio baztertzeko arrazoietako bat gertatu dela; hartarako dagoen eredua erabiliz. Lanbide-Euskal Enplegu Zerbitzuak arrazoi hori aztertuko du. Horren ostean, Enplegurako Prestakuntzako eta Diru-sarrerak Bermatzeko Zuzendariak baztertzeko prozedura hasteari buruzko erabakia hartuko du. Ikaslea baztertzeko proposamena egiteko arrazoia azalduko da erabaki horretan, eta ikasleak bost egun naturaleko epea izango du alegazioak aurkezteko. Lanbide-Euskal Enplegu Zerbitzuko zuzendari nagusiak ebatziko du prozedura, gehienez 15 eguneko epean. Egoerak hala eskatzen badu, prestakuntza-jardueraren jarraipen egokia bermatzeko behin-behineko neurriak har daitezke baztertze-prozedurari ekiteko erabakian. Neurri horietako bat izan daiteke ikaslea behin-behineko izaeraz baztertzea ikastarotik, erabakia jakinarazten zaionetik prozedura ebazten den bitartean.\nIkasleren baten ez-asistentziek % 25ean gainditzen badute prestakuntza-ekintzaren iraupen-ordu kopurua, prestakuntza-zentroak horren berri espresuki emango dio prestakuntzako teknikariari, ikaslearen baja egiteko. Modulu oso bat geratzen bada egiteko, eta % 25etik gorako ez-asistentziak arrazoi justifikatu batengatik gertatu badira (adibidez, gaixotasuna izatea edo lan-jarduera hastea), baloratu ahalko da pertsonak geratzen den modulua egitea.\n2.– Ebazpenaren aurka, aukerako berraztertze-errekurtsoa aurkez dakioke Lanbide-Euskal Enplegu Zerbitzuko zuzendari nagusiari, hilabeteko epean, jakinarazpena egin eta biharamunetik aurrera, edo bestela, zuzenean, administrazioarekiko auzi-errekurtsoa ere aurkez daiteke, Vitoria-Gasteizko Administrazioarekiko Auzien Epaitegian, bi hilabeteko epean, ebazpena jakinarazi eta biharamunetik aurrera.\nq) Akordio honetako IV. eranskinean ageri diren kalitate-inkestak egingo dizkiete ikasleei, eta horiek bete ondorengo 7 egun baliodunetan, emaitzak igorri Lanbide-Euskal Enplegu Zerbitzuko teknikariei.\nr) Lanbideko teknikariek bisitaldiak egitea erabaki dezakete intzidentziak egiaztatu eta konpontzeko, eta zentroek erraztu egin behar dituzte bisitaldi horiek.\ns) «Bukaerako Ebaluazioari buruzko Akta» egin behar dute (X. eranskina, Profesionaltasun Ziurtagiriei buruzko 2015eko Jarraibideena). Horretarako, Gaituz aplikazioa erabiliko dute, gainditutako prestakuntza egiaztatzeko diplomak aterako dituzte aplikazio horretatik eta ikasleei eskuratuko dizkiete, profesionaltasun-ziurtagiria egiteko eskaerarekin batera, hala badagokio. Ikasleak ikastaroa emaitza positiboarekin gainditzen ez badu, berriz, bertaratze-ziurtagiri bat emango zaio.\nt) Ezarritako moduan eta dokumentazioarekin justifikatu behar dituzte emandako prestakuntza-ikastaroen gastuak. Horretarako, likidazio-eskaera aurkeztu beharko dute Lanbide-Euskal Enplegu Zerbitzuan, ikastaroak amaitu eta bi hileko epean. Justifikazioa egiteko, Lanbide-Euskal Enplegu Zerbitzuko zuzendari nagusiak horretarako emandako ebazpenari jarraituko zaio. Ebazpen horretan, gastuak behar bezala justifikatzeko jarraibideak eta dokumentazio zehatza jasotzen dira.\n2.– Lanbide-Euskal Enplegu Zerbitzuaren betebeharrak honako hauek dira:\na) Kudeaketa-gomendioari buruzko akordio honetan oinarrituta egiten diren prestakuntza-ekintzak finantzatu behar ditu.\nb) Prestakuntza-zentroetako arduradunekin lankidetzan aritu behar du, prestakuntza-ekintzetan parte hartuko duten pertsonak aukeratzen. Horretarako, ezarritako aurrerapenaz eman behar ditu hautagaien zerrenda, bai eta lehentasunak ezartzeko prozesurako informazioa ere; halaber, aholkularitza teknikoa eman behar du prozesu horretan.\nc) Gertatzen diren intzidentziak konpontzen lagundu behar die ikastaroak ematen dituzten zentroei.\nd) Ikastaroak ematen dituzten zentroetako arduradunek ikastaroen emaitzak jasotzen dituzten aktak helaraziko dizkiote Lanbide-Euskal Enplegu Zerbitzuari, eta Lanbidek gorde egin behar ditu.\ne) Ikastaroetan parte hartu dutenek profesionaltasun-ziurtagiria eskatzeko egiten dituzten eskabideak erregistratu behar ditu.\nf) Profesionaltasun-ziurtagiriak egin eta entregatu behar ditu.\ng) Prestakuntza-ekintzetako diplomen eta horiek dakartzaten profesionaltasun-ziurtagirien erregistroa eguneratu egin behar du.\nBederatzigarrena.– HEZIBI programa sustatzea kudeaketa-gomendioaren bidez.\nPrestakuntza-zentroek gazteentzako txandakako prestakuntza sustatuko dute, eta, horretarako, profesionaltasun-ziurtagiriak eskuratzeko prestakuntza-ekintzak –kudeaketa-gomendio honetan onartutakoak– HEZIBI proiektu bihurtuko dituzte. Hezkuntza, Unibertsitate eta Ikerketako sailburuaren eta Enplegu eta Gizarte Gaietako sailburuaren Agindu bateratuak arautzen ditu proiektu horiek, eta prestakuntza eta lana txandakatzeko gazteentzako HEZIBI programaren oinarri arautzaileak ezartzen ditu.\nKudeaketa-gomendio honen bidez geroko programazioetako prestakuntza-eskaintza identifikatzeko, Hezibi-n partea hartzea positiboki balioetsiko da.\nHamargarrena.– Gomendioaren indarraldia.\nOnartutako programaziorako eta diru-dotazioarekin beteko da kudeaketa-gomendio hau.\nHamaikagarrena.– Kudeaketa-gomendio honek ez dio beste inori lagatzen Lanbide-Euskal Enplegu Zerbitzuaren eskumenen eta horiek gauzatzeko funtsezko elementuen titulartasuna. Hori horrela, erakunde autonomo horrek eman behar ditu egintza eta ebazpen juridikoak, kudeaketa-gomendio honen xede den jarduera material zehatzaren euskarri izango direnak edo hura barne hartuko dutenak.\nBi aldeak ados daude agiri honetan adierazten denarekin, eta, horrela jasota gera dadin, kudeaketa-gomendio hau formalizatzeko tresna hau izenpetzen dute biek.\nVitoria-Gasteiz, 2015eko uztailaren 27a.


Bretainiako BBG eremua husteko bigarren operazioa hasi du Frantziak - Mundua - Berria\nBretainiako BBG eremua husteko bigarren operazioa hasi du Frantziak\nNOTRE-DAME-DES-LANDES. Notre-Dame-des-Landesko (Bretainia) BBG babestu beharreko gunea husteko operazioa berriz martxan jarri zuen atzo Frantziako Poliziak, 1.500 jendarme baino gehiago eremura bidalita. Han bizi direnak kanporatzea dute helburu. «Gobernuak ez du amore emango legez kanpoko okupazioak bukatzeko lanetan», azaldu zuen Parisek. Eremu horretan aireportu bat egin nahi zuen Frantziako Gobernuak, baina bertan behera geratu zen proiektua.


Juan Mari Lekuonak eta Patxi Altunak Euskaltzaindian itxitako hutsuneak beteteko hautagaiak - bizkaie.biz\nJuan Mari Lekuonak eta Patxi Altunak Euskaltzaindian itxitako hutsuneak beteteko hautagaiak\nDonostian jaioa, 1951n. Nafarroako Unibersidadean egin ebazan ingeniaritzako goi-ikasketak. Gazte-gaztetatik euskereak bete barik eukazan alorrak horniduteko lanean jardun eban. 1972an, artean ikasle zalarik, Elhuyar Kultur Elkartearen sortzaileetakoa izan zan: zientzia-tekniken alorreko lehen euskal aldizkaria sortzeaz ganera, irakaskuntzarako hainbat material preparetan eta hitz-eraketazko azterlanak bideratzen hartu eban parte.\n1978an, Unibersidade Zerbitzuetarako Euskal Institutua (UZEI) sortu zanetik, zientzia-tekniken alorreko arduradun teknikoa izan zan. Bertan jardun eban lanean, besteak beste, Fisika, Kimika eta Matematika hiztegiak preparetan, eta lexiko-sorkuntza erabideen aztertzaile eta ikastaro-emoile. Era berean, maileguzko berben idazkeraz eta ebakeraz UZEIn eginiko sistematizazino-lanaren egile dougu.\nEuskal Unibersidadea eratzeko ekimenaren partaideetako bat be izan zan, 1979tik aurrera. Autonomia aurreko Eusko Kontseilu Nagusiak eta Bilboko (gero Euskal Herriko) Unibersidadeak sorturiko Batzorde mistoaren kidea izan zan. Euskal Unibersidaderako Planifikazino-batzordea zan batzorde misto horren izena, eta horren barruan unibersidade alorreko hizkuntza-normalkuntzea bideratzeko azpibatzordea sortu zan: euskal kultureagazko unibersidade-beharrizanen lan-taldea. Lan-talde horren arduraduna izan zan.\n1981tik Eusko Jaurlaritzako Hezkuntza, Unibersidade eta Ikerketa Sailean ari da lanean, hasieratik Euskara Zerbitzuaren buru. Erantzukizun horretan, Administrazinoak euskerearen ikaskuntza eta ezagutza ereduak finkatzeko egitasmorik nagusienetan esku hartu dau. Aitatzekoa da eragin zuzena izan dauela EGA tituluaren, HE1 eta HE2 hizkuntza-eskakizunen eta IRALE programearen sorreran.\nPedagogia eta hezkuntzearen esparruan, barriz, hainbat egitasmo martxan jarteko lan-taldeetan izan da: EIMA programea (Euskal Ikasmaterialgintzea), Lehen eta Bigarren Hezkuntzarako ikasliburuak, ikus-entzunezko eskola-materialak eta softwarea sortu eta hizkuntzearen kalidadea zaintzeko; NOLEGA programea eta ULIBARRI proiektua, eskola-giroan euskerearen erabilerea indartzeko; Hezkuntza Administrazinoa Euskalduntzeko Plana. Halaber, A, B eta D ereduen hizkuntzazko gaitasun-ondorioak ataratea eta hobekuntza-neurriak proposatzea izan da bere eginkizunetako bat.\nEsperientzia hori guztia bilduta, soziolinguistikearen alorrean be ibili da eta euskereak munduko beste eremu urriko hizkuntzakaz batera dituaen arazoen teoria eta praktikea aztertu ditu.\n1983an, euskaltzain urgazle izetau eban Euskaltzaindiak. Erakundearen barruan lan oparoa egin dau, lexikologia eta hiztegigintzearen aldetik batik bat: Hiztegigintza batzordearen kide izana da hainbat urtez, baita Jagon Saileko kide be. Batean zein bestean, bertako idazkari izana da zenbait urtez.\nBestalde, Euskaltzaindian bertan, LEF (Lexiko Irizpideen Finkapena) batzorde-atalaren gestino-arduradun izana da. Langintza horren ildotik garatu ziran maileguzkoberben idazkerea, Orotariko Euskal Hiztegia proiektua eta EEBS (Egungo Euskararen Bilketa Sistematikoa) egitasmoa.\nLiburuak, egile moduan:\n- (1978) Matematika: hiztegia, hizkera, irakurbideak. Donostia: UZEI\n- (1981) Maileguzko hitzak: idazkera eta ebakera. Donostia: UZEI.\n- (1987) Hitz-elkarketa 1. LEF batzordearen lanak. Bilbo: Euskaltzaindia.\n- (1990) Euskal Irakaskuntza: 10 urte. Gasteiz: Eusko Jaurlaritzearen Argitalpen Zerbitzu Nagusia.\n- (1990) 10 años de enseñanza bilingüe. Gasteiz: Eusko Jaurlaritzearen Argitalpen Zerbitzu Nagusia.\n- (1992) Hitz elkartuen osaera eta idazkera: LEF batzordearen emaitzak, Euskaltzaindiaren gomendio-arauak. Bilbo: Euskaltzaindia.\n- (1987-1998) EIMA programa: euskal ikasmaterialgintza. Euskarazko ikasmaterial idatzien, ikus-entzunezkoen eta hezkuntza-sofwarezkoen hamahiru bilduma-liburu. Kasuan kasuko argitalpenaren arduradun, egile edo zuzentzaile. Guztiak Gasteiz: Eusko Jaurlaritzako Argitalpen Zerbitzu Nagusia.\n- (1993) Hezkuntza-administrazioko hiztegia / [Ibon Olaziregi, Joxe Mari Berasategi eta Mikel Zalbide]. Gasteiz: Eusko Jaurlaritzearen Argitalpen Zerbitzu Nagusia.\n1977tik, besteak beste, Elhuyar, Euskera, European Bureau for Lesser Used Languages, RIEV (Revista Internacional de Estudios Vascos), International Journal of the Sociology of Language agerkarietan. Hiztegigintzea, hizkuntza-normalkuntzea, euskerearen egoerea, zientzia hizkuntzea eta irakaskuntzea izan dira gai nagusiak.\nZezeilaren 24an, Euskaltzaindiak Bilbon egindako osoko bilkurea izan da Juan Mari Lekuona euskaltzain zanaren hutsunea beteteko hautagaiak aurkezteko azken aukerea. Hautagai bakarra aurkeztu dabe euskaltzainek, Bernardo Atxaga hain zuzen, Xabier Kintana, Jose Luis Lizundia eta Ana Toledo euskaltzainek aurkeztua.\nDatorren hilean egingo dan osoko bilkuran, hau da, martian egingo dan bilkuran, botazinoa egin eta euskaltzain barria aukeratuko da, baldin eta gehiengo osoa lortzen badau.\nBestalde, zezeilaren 24ko osoko bilkuran, Patxi Altuna euskaltzainaren heriotzearen ondorioz hutsik dagoan aulkia beteteko hautagai bat aurkeztu eben euskaltzainek, Mikel Zalbide Elustondo, hain zuzen. Jose Antonio Arana Martija, Ana Toledo eta Henrike Knörr euskaltzainek aurkeztua.\nEuskaltzaindiko arauek agintzen dabenez, euskaltzain batek itxitako hutsartea beteteko proposamenak ondoko bi batzarretan aurkeztu daitekez. Beraz, zezeileko bilkuran ez eze, martikoan be aurkeztu daitekez hautagai gehiago, Patxi Altunaren aulkirako.\nApirilean izango dan osoko bilkuran egingo da botazinoa.


Greba eskubidearen aldeko elkarretaratzea | kalaportu, itsasontzi gorri bat...\nGreba eskubidearen aldeko elkarretaratzea\nOtsailaren 14an Espainiako Polizia Autonomikoak Zarautzen porrazoka besoa hautsi zidanean salaketa jarri nuen, eta ordudanik bidea egiten ari da auzia: salaketa, deklarazioak, auzitegiko medikua… eta gaur epailearen aurrean nuen lehen hitzordua, Azpeitiko epaitegian.\nAtarian, beste hiru zarauztar aurkitu ditut. Zehazki, martxoaren 29an, greba orokorra deitu zutenean hainbat euskal sindikatuk eta dozenaka eta dozenaka elkarte eta eragilek, Ertzaintzak hiru lagun identifikatu zituen Zarauzko malekoian, informazioa banatzen ari zirenean. Hirurak atzo eta gaur deitu dituzte deklaratzera Azpeitiko epaitegira, eta horren aurrean LAB sindikatuak elkarretaratzea deitu du auzitegiaren aurrean, Greba eskubideari erasorik ez! Auzipetuekin elkartasuna lelopean.\nLAB sindikatuaren deialdiarekin bat egin dute ekainaren 15az geroztik greba mugagabean dauden Corrugados Azpeitia lantegiko dozenaka langilek, eta 12:00etatik 12:30era ehun lagun inguru elkartu da auzitegiaren atarian, hiru zarauztarrei elkartasuna adieraziz eta datorren asteko greba orokorrerako deialdia nabarmenduz.\n« Bost leiho gure minari Hiru hitz nazioarteko hedabideei begira »\nData : 2012/09/20\nAtalak : argazkiak, bideoak, euskal herria, jendartea


Creek konderria (Oklahoma) - Wikipedia, entziklopedia askea.\nCreek konderria (Oklahoma)\nCreek konderriaren kokapena AEBtan\n35°54′N 96°22′W / 35.9°N 96.37°W / 35.9; -96.3735°54′N 96°22′W / 35.9°N 96.37°W / 35.9; -96.37\n2.460,85 km2 (%97.97)\n50,98 km2 (%2.03)\nCreek konderria (ingelesez: Creek County) Oklahomako konderri bat da, Ameriketako Estatu Batuetan. Hiriburua Sapulpa da. 2010eko zentsuaren arabera 69.967 biztanle zituen, Creek kilometro koadroko azaleran.\nCreek konderriak 2.511,84 kilometro koadro ditu. Horietatik 50,98 ura dira. Beste 2.460,85 lurra dira. Biztanleria dentsitatea 27,85 da.\n2010eko zentsoan bizi ziren 69.967 pertsonetatik 56.973 txuriak edo hispanoak dira. Horietatik hispano edo latino kategorian 2.152 dira. 1.528 beltzak edo afroamerikarrak. 6.834 amerikar natiboak ziren eta 43 Hawaii edo Pazifikoko irletako natiboak. 230 asiarrak ziren. Bestelako arraza bat kategorian 38 biztanle daude. Bukatzeko euren burua arraza bat baino gehiagotan 4.321 pertsonek kokatzen zuten.


Gotzon Barandiaran, 2018\nKantagintzaren inguruko gogoetak irakurriko dituzu liburu honetan, baina ez edozelako kantu mota aintzat hartuta. Idazleek idatzitako letrekin sortutako kantuak, literaturak eta musikak eskuz esku sortutako piezak, horiek soilik izango dira liburu honetan aintzat hartuko direnak.\nZein harreman du kantatzen dugunak gure izaerarekin? Zenbateko eragina du entzuten dugunak gure diskurtsoan? Zeintzuk dira gure erreferenteak? Zergatik irauten dute kantu batzuek gure gogoan betiko iltzaturik? Gure euskaltasunean zenbat zor diogu literaturaren eta musikaren lankidetzatik sortutako kantagintzari? Zergatik ez dugu kantatu emakumeek idatzitakorik? Inork kantatu ote dio bere hizkuntzari euskaldunok baino gehiago? Eta bihar, zeri kantatuko diogu?\nGaldera horiei erantzun guran harilkatutako gogoetek hasi eta buka zeharkatzen dute liburu hau. Iraganetik gaur egunera, iraganetik etorkizunera begiratuta, garapen bat iradokiz, aldaketen gakoei buruzko hausnarketak mahaigaineratuz.\nLiburuaren soinu-banda (140 kantu / 227 grabazio):


naiz: agenda - Donibane Lohizuneko Astronomia Astea\nDonibane Lohizuneko Astronomia Astea\n2019/11/25 - 2019/11/30\nAzaroaren 25etik 30era bitartera Donibane Lohizuneko Astronomia Astea ospatuko da. Zinema, mintzaldiak, erakusketa eta haurrentzat ipuinak osatzen dute egitaraua, adin guztientzat prestatuta.\nDukontenia Etxean planetarium bat instalatu dute. Gainera, ipuinei dagokionez, azaroaren 29an, 18:30ean, Genevieve Puech kontalariak ‘Izarrak entzun’ aurkeztuko du frantsesez eta azaroaren 30ean, berriz, Ihintzak ‘Ilargi ipuinak’ kontatuko ditu euskaraz. Bukatzeko, azaroaren 30ean, bisitariek zeru izartua behatu ahalko dute kupula puzgarri bat izanen duen planetariumean. ‘Ilargia bere egoera guzietan’ izeneko erakusketa ere ikusgai izanen da.\nPlanetariuma bisitatzeko eta ipuin kontaketan parte hartzeko 0559262899 telefono zenbakira deituz lekua erreserbatzeko aholkua eman dute antolatzaileek.


Galerontzietara ikuska joan eta Santxo Pantzari txarto gertatu zitzaionaz, eta neska mairu-kristau ederraren jazoera berriaz.\nOn Kixote han zebilen, buruan bira-biraka, sorgindutako buruaren erantzunak zirela eta ez zirela, hainbat hitz eta hainbeste pitz egin eta egin, inodik inora ere iruzurraz ohartzeke; eta bere esaldi guztiak, bere gogoeta guztiak, hantxe, Dultzinea sorginen petik jalgiko zela esan zueneko haretan azkentzen ziren, bera, noski, erabat sinetsita baitzegoen. Hara-hona zebilen, bere baitatik pozezko adurra zeriola, laster sorgingetze hura ikusiko zuelako uste osoan. Santxo ere, jaurlari izaitea higuin zuen arren, lehenago esan bezala, artean, berriz ere jaurri edo agindu ahal izan nahitua zen, eta, batez ere, bere agindupekorik egoitea nahi zuen.\nBukatzeko, arratsalde haretan On Antonio Moreno arrotzaina, bere adiskide biekin, On Kixote eta Santxorekin itsasontziak ikuskatzera joan ziren. Ontzietako arduraduna, etorrera haretaz aurreohartua zelako, hain ospe handikoak ziren haiek biak, On Kixote eta Santxo, heldu bezain laster, galeretako oihalak eta ikurrinxkak zabaldu zituzten, zarramiolak hots egiten hasi ziren, ala edo potin bat uretaratu zuten, ileguri gorrizko xerri leunez, bururdiño bigunez estalia; On Kixotek alan oinak ipini zituenean, ontzi kapitainak aurrealdeko kainoiaz danba egin zuen, beste ontziek berdin, eta On Kixote zurubian gora hastean, marinel guztiek agur egin zioten, itsasontzi batera gizon handikiren bat sartzen deneko ohitura den eran, "Hu, Hu, Hu" hiru aldiz ohikatuz. Ontziko buruzagiak (honik aitzina honela daritzokegu) aitonseme handiki balentziarra bera, eskua eman zion eta besarkatu zuen, ziotsola:\nHonako egun hau harri zuriz ozkatuko dut, nire bizialdi guztiko hoberenetako bat izanen baita, balinba!, On Kixote Mantxako jauna ikusi dudalako; hauxe, bai, zalduntza ibiltariaren kemen guztiaren ozke eta koska, ezagugarri inonerekoa.\nOn Kixotek halatsu erantzun zion, harek adinako gizalegez, harenak bezain esaldi gozoez, oso pozik jaun urenen legera hartua izan zelako. Ontziko txopara joan ziren, leku txukundua zen, eta albojarguetan eseri ziren; erdilerroko arraun-agintaria agertu zen, txilibitua jo eta arraunketariak irri-arra erantzi ziren, osoki hastu ziren eta Santxo harriturik, hainbeste gizakume biluz ikusiaz, areago hain arin eta berehalako baten ontzi-estalkia zabaldu zutela ikusiaz, hainbat tusuri edo Txerren lanean ibiliz gero ere ezinezkotzat jaitekoa zuen hango arintasuna; baina, gero esanen dudanaren aldean, hau guzti hau opil eta ogi izan zen. Santxo estanterolean eserita zegoen, bere ondoan eskuinaldeko aurrekoa zegoen (arraunetan lehena alegia) eta honek lehendanez bazekien zer egin behar zuen, eta Santxori heldu zion, besoetan oratu eta goratu zuen, eta hango arraunketariak zutik, erne, batagandik besteagana, besorik beso, bira-biraka, tostaz tosta, eman eta hartu, Santxo alde batetik bestera iraganarazi zuten, eta hain arin "garraiatu" ezen ikusmena galdurik, zorabioz itsu, txerren guztiek zeramatela uste izan baitzuen; eta batetik bestera, gelditu ez ziren eta geldirik ez zuten utzi, ezkerreko aldetik lehenengo lekura, besoz beso, txopara iraganarazi arte. Izerditan blai, arnasestuka, hezur guztiak hautsita bezala, etenik geratu zen, zer gertatu ote ezin antzemanik. On Kixotek hala, Santxo hegorik ez eta hegan, ikusi zuen eta buruzagi (haiek "jenerala" esaten zioten) hari galde egin zion ea halako zera, egitada hura ohiko ote zen lehen aldiz galerontzira sartzen zen nori-nahi jasanaraztea; zeren, hala izaitekotan (eman zion aditzera) berak ez baitzuen halakorik inondik inora nahi, halako ariketan bere burua erabilia ikustea ez ziola gogoak emaiten eta inork hel baliezaio, han zilipurdika ibilarazi asmoz, hantxe, bat-batean arima ostikoka erauz liezaiokeela, eta hau esan ondorean zutitu zen eta ezpata goratu zuen.\nUne haretantxe, oihal-estalkia eraitsi zuten eta, zarata handia eginaz, oihal-haga goitik behera jaustean, Santxok ortzia bera gainera erorka zetorkiola uste izan zuen, eta beldurraren beldurrez burua bi zangoen artean "kukutu" zuen. On Kixote ere ez zegoen bere galtzetan lasai, izutu zen, uzkurtu zen eta aurpegia zurbildu zitzaion. Hango arraun-gatibu zirtzil haiek eraitsi bezain azkar goititu zuten oihal-haga, zarata betean, eta haiek beti isilik, mintzorik ez hatsik ez balute bezala. Agintariak (hotsemaile esatea hobe haien hizkuntzan "kómitre" badiote ere) esku-kuka batez, aingura jasotzeko, eta zartailua eskuan erdiko lerrora jauzi egin zuen, eta dzirt-dzart! arraunketarien bizkarrak berotzen hasi zen, ekin eta ekin; eta astiro-astiro itsasoratzen joan zen. Hainbeste zango gorri higitzen ikusi zuenean (arraunak ziren baina) bere buruari erran zion:\nHauexek bai, egiazki, sorgindu gauzak, eta ez nire nagusiak erraiten dituenak. Zer egin ote dute dohaingaitzok, horrela zigorkatuak izaiteko, eta nolatan gizon bakar honek, bere bakarrean, txilibitua joitez, hainbertze lagun joiteko, zigorkatzeko ausarkeria ote du? Hauxe bai, nik uste, "infernua", eburnia ziokek bertze zeinbaitek.\nOn Kixotek hala ikusi zuen, Santxo han gerta guztiari erne bai erne behatzen ari zela, eta esan zion:\nAi, Santxo adiskide, zein aisa eta zein laster egin hezake, nahi bahu, zera, gerritik gora erantzi, hemengo gizon hauen artean jarri eta, behin betiko, Dultzinearen sorginkeria amaiarazi! Honenbesteren apoita eta atsebagearekin bat, hik ez huke gehiegi sumatuko hire nekea; gehiago esanen diat, zeren, nagok, Merlin jakintsuak oso haintzat hartuko lukeela hemengo baten batzuen eskutik hartuko bahitu hire ukaldiak, esku onekoak dituk hauek mutilok, eta hik heure bizkarrari eman behar dituan hamarretatik hauen bat bakarra nahiko izanen dela uste baitut.\nBuruzagiak' harako zigorradak edo harako Dultzinearen sorginkeria eta hura guztia zer ote ziren galdetzerakoan, marinel batek esan:\nMonjuí-k oharki bat egin du itsasaldean arraun-ontzi bat dagoelako, Sartaldeko bandan.\nEntzun eta buruzagiak erdi-lerroan jauzi egin eta esan zuen:\nEa, semeok, alde egin ez dagigula! Talaiatik ohartu eta horrek Argeleko itsas-lapurren mastabiko bat izan behar al du.\nBeste hiru galerontziak berehala ontzi nagusira ondoratu ziren, zer aginduko. Bi itsaso zabalera irteiteko agindu zuen buruzagiak eta hirugarrenean bera joanen zela, lehorretik lehorrera, arraun-ontziak ihes eginen ez zien eran. Arraun-jopu purtzil haiek gogorki lotu ziren arraunari eta, hain azkar eragin zioten ontziari bultzaka, arraun! arraun!, hegan zebilela baitzidurien. Zabalera irten zutenek, milia bitara edo, ontzi bat urkusi zuten, hamalau-hamabost tostako zela antzeman zioten, ikustez; eta hainbestekoa zen bai; ontziak ikusi zituen eta ihesari eman zion, galerak baino arinago zela eta itzuriko zitzaien itxaropenaz; baina, oker; galerontzi nagusia itsaso guztietan zebiltzanetarik arinenetako bat zen, eta hala hurranduz joan zitzaion, eta mastabikoek argiro ikusi zuten ezin itzuri izanen zitzaizkiola. "Arraez" delakoak (mairuen artean honela esaten baitiote buruzagiari) arraunak bertan behera utz eta beren burua emaitea nahi ukan zuen, gure galerontzietako kapitainaren haserrea ez piztearren; baina, halabeharrak hala nahi eta, gure ontzi nagusia hurreratzean, arraun-ontzitik gure hitzak entzuteko bezain hur gengozenean, garaitia eman zezaten gure ontzi gainetik egiten zizkieten oihuak aditzen ari zirela, "toraki" bi, turku bi alegia, hordirik, beste hamabirekin ontzian zegozenak, zizpa-danbaka hasi ziren, eta gure itsasontzietan zetozen bi gudagizon hil zituzten. Hau zela eta, arraunontzitik hartu gizon bakar bat ere bizirik utziko ez zuela zin egin zuen gure buruzagiak; sutsuro "burrustu" zitzaion, joitera egin zuen, eraso zion, baina arraunen azpitik itzuri zitzaion. Galera aurrera joan zen, zati handi batean, ontzittokoek galdua ikusi zuten euren burua, oihalak berriz ere zabaldu zituzten, ontzi handia itzuli bitartean, eta atzera, oihalez-arraunez, iheska; ez zuten onik ukan, hale ere, erresaka ondo trebea izan zen baina ozarkeria hak kalte baizik ez zien erakarri; milia erdira baino gehixeago eta ontzi nagusiak atzeman zituen, arrauneria guztiari gainera erortzen utzita, denak bizirik harrapatu zituen. Arrendan, beste galerontziak bertaratu ziren, eta laurak bat harrapakinarekin atzera hondartzaratu; lagunoste handia zegokien hantxe begira ea zer zekarten. Lehorretik hur ditxoan gelditzeko agindu zuen buruzagiak eta hiriko erregeordea itsasertzean zegoela jakin zuen; ala bat uretaratu eta ontzira ekarteko agindu zien. Oihal-hagako haria eraisteko ere esan zien, gero arraeza eta arraunontzian atzemandako beste turkuak urkatzeko asmoz; guztira hogeita hamasei lagun, denak lerden askoak, eta gehienak zizpakari turkiarrak. Buruzagiak' ontziko arraeza nor zen itaundu zuen, eta gatibu haietako batek, gazteleraz, erantzun zion; geroago jakin zenez, antza, espainiar fedegaldu bat zen honela erantzun ziona:\nHau mutil hau, jauna, hementxe dakusazuna dugu arraez.\nGizakiaren irudimenak inoiz margo lezakeen mutilik ederren edo lirainenetako bat erakutsi zion; hogei bat urtekoa. Buruzagiak hauxe:\nEsaidak, zakur gaizki aholkatu horrek, ihes egitea ezinezko izan duk eta nork bultzatu hau nire gudariak hiltzera? Hori al duk hik ontzi-nagusiari zor zaion bergirunea? Ez ote dakik izukaizkeria ez dela zangartasuna? Badaezpadako itxaropenak gizona ausart bihurrarazi behar dik, ez, ordea, izukaitz.\nArraezak ihardetsi nahi zion, baina buruzagiak ez zuen harengandik arean entzun, erregordeari harrera egitera aldendu baitzen, galerontzira sartu berri, bere sehi edo morroe batzuekin eta hiriko lagun xume zeinbaitekin zetorrelarik.\nEhizaldi ona egin duzu, jeneral jaun! – esan zion erregeordeak.\nBai, ona – buruzagiak erantzun – berorren bikaintasunak oraintxe goi-hari honetatik zintzilik ikusiko duena.\nZer dela eta, bada? – iharduki zion erregeordeak.\nBi gudari hilarazi didatelako, lege guztien gainetik eta gudatean ohikoa den ohikuntzaz bestera, galerontziotan datozenetarik onenetakoak biak; eta honegatixe gatibu hartutako guztiak urkatuko ditudala zin egin dut, mutil hau bereziki, arraunontziko arraeza delako.\nOrdurako, eskuak loturik, soka lepo inguruan, heriotzaren zain zegoenari begirarazi zion; erregeordeak so egin eta, hain ederra, hain liraina, hain apala ikusirik, politasun hura nolabait begietsiz, haren heriotza ekiditeko gogoa piztu zitzaion, eta honela galdetu zion:\nEsaidak, arraez, izaitez zer haiz, turku, edo mairu, edo fedebako?\nMutilak, gazteleraz ere bai, hauxe eman zion aditzera:\nEz naiz turkiarra izaitez, ez mairua ez fede-ukatzailea.\nZer haiz, bada? – erregeordeak atzera.\nEmakumezko giristinoa – mutilak erantzun.\nEmakumezko, eta giristinoa, eta horrela jantzia, eta horrelako zeratan zertua?. Sinesteak lan dik, harritzekoa bada ere.\nEten, otoi – mutilak esan zuen – oi jaunok! nire heriotza; zuen mendekua pitin bat berantzeagatik ez da ezer galduko, eta nik, bitartean, nire bizitza aletuko dizuet.\nHau entzunik, nork behar zuen bihotz hain gogorra, nor ez zen beratuko, harek mutil gaixo errukarri harek esan nahi zituenak entzun artean, behinik.behin. Barkamenik erdietsiko ez zuela baina nahi zuen guztia jaulkitzeko esan zion buruzagiak, errua ezagun zuela eta. Baimen hau harturik, mutila mintzatzeari ekin zitzaion, honela:\nEgunotan zoritxar olde batek astindu duen herrialde zentzuzkoa baino zorigaiztokoa areago den haretan mairu-giristino diren gurasoek sortua nauzue ni. Halabehar gaiztoaren bidetik, nire osaba-izebek Berberiara eraman ninduten, eta ez dut batere on izan giristino naizela esatea; eta benetan naiz, ez itxurazkoa ez sasi edo aizuna, egiazko katolikoa naiz; egia hau ez zen ezertarako gure herbeste errukarrian gure arduradunen aurrean, nire osaba-izebek ere ez zuten sinetsi nahi, alderantziz, ni jaio nintzen lurraldean geratzeko asmoz asmaturiko gezurtzat hartzen zuten, eta hau honela, indarrez, ez nik nahita, eraman ninduten. Ama giristino nuen, aita zuhur bezain giristino, ez guti ez gehi: Fede katolikoa esnearekin batera edoski nuen; haztura onetan hazi ninduten; ez hizkuntzan edota ohituretan inoiz, ene gardiz, mairuxka agertu ez nintzen. Bada, honelako dohainekin -dohain onak direla uste baitut- batera, nire edertasuna hazi zen, baldin ederra banaiz; nire lotsa ona handia izanagatik, eta nire etxe barruan egotea luzea, ez ziren izan behar bestekoak, antza, ez, behintzat, gure etxetik gertu bizi zen kapare baten seme lehena den Gaspar Gregorio deritzonak ez ni ikusteko adinakoak. Nola ikusi ninduen, nola hitz egin genuen, nola nigatik burua galdu zuen, nola nik harengatik deus irabazi ez nuen, eta hori jaulkitzen edo aletzen luze litzateke; are luzeago lepo-eztarri inguruan zemai egiten didan soka hau dudan bitarte honetantxe; hau baino ez dut esango, beraz, hots, On Gregoriok gure herbestean lagun egin nahi izan zigula. Mairu-giristinoen artean nahasi zen, eta beste leku askotatik bilduak izan arren, berak hizkuntza ondo zekielako haiekin txit haietartu zen; joataldian nire osaba-izeben elaide egin zen. Nire aitak, zentzuzko gizon ernaia izanik, gure herbesteratzeko lehen agin-aldarria entzun orduko, lekutu zen eta gu abegiz har gintzan herrialde urrutiko baten bila joan zen. Nonbait lurperatu eta ostenduak utzi zituen, neronez beste inork ez dakien lekuan, hainbat harribitxi eta balio handiko beste harri ugarirekin diru-txanpon batzuk, bai "kruzadoak " bai urrezko "dobloiak "; bera itzuli aurrez gu atzerrira bidaliz gero, altxorra inola ere ez ukitzeko agindu zidan. Honelaxe egin nuen, eta nire osaba-izebekin, esan bezala, eta beste senide edo ahaide batzuekin Berberiaratu nintzen, eta Argelen jarri ginen, eta sulezean egin bagenu berdin. Erregeak nire ederraren berri jaso zuen, nire aberatsaren ahomena ere heldu zitzaion, nire erruagatik hein baten. Berarengana atotsi ninduen, Espainiako zein aldetakoa nintzen, zelako diruak eta zeinbat bitxi nekarren galde egin zidan. Nongoa esan nion, bitxi-diruak han lurperatuak geratu zirena ere bai; honela ere, ni joatekotan, erraz hartzekoak zirela adiarazi nion. Hauxe, zeragatik, nire ederrak ez baina haren diru-goseak itsutzen zuela beldur nintzelako esan nion. Halatan, bada, ari ginela, elkarrekin hizketan, nirekin, inoiz irudika litekeen mutilik ederren eta lirainenetako bat zetorrela aditzera ematen nor bat etorri zitzaion. On Gaspar Gregorioz esan ziola igini nion, beronen ederra benetan ederrenetan ederrentzat har baitaiteke. Zinez kezkatu egin nintzen, larriro, On Gregorio galbidean zela etsita, zeren, halako turku basa haien artean, mutil ederra neska baino, politik politena izan arren, oneritziago zein maitetsiago ohi baitute. Erregeak' berehala ekarrarazteko agindu zion, aitzinean ikustearren, eta mutil haretaz ziotena egia ote zen galdetu zidan. Bada, baietz esan nion, halakoxea zela, zeruak iradoki bezala esan ere nik; baina, zera, mutil ez zela, ni bezain neska zela esan nion esan; eta otoi eskatu uzteko niri haren janztera joaten, harexen edertasun osoan ager zekion, aitzinean den bezala-bezalaxe ikustearren. Bai, joateko esan zidan, eta beste egun batean, ni altxorraren bila Espainiaratzeko zer egin eta horretaz hitz egingo genuela. On Gasparrekin mintzatu nintzen, mutil agertuz gero zein arrisku larritan zegoen jakin eragin nion, neska mairuz jantzarazi eta arratsaldean Erregearen aitzinera eraman nuen; honek ikustea eta liluratzea bat izan zen; Jaun Handiari oparitzat emateko gordetzea erabaki zuen; eta bere beste emaztekien artean -haiek "serrallo" edo esaten dioten andere-jauregian alegia- galtzorian gerta litekeela eta arriskua galaraztearren, beste emakume mairu aitonalaba batzuen etxean jarrarazteko agindu zuen, zain zezaten, eta eraman zuten. Biok ala biok orduantxe "sentitu" genuena -maite dudala ezin ukatu nik eta- bego elkarrengandik alderatu beharra dutenen gogo-bihotzean, elkar maite badute. Gero, Erregeak ni arraunontzi honetan Espainiara itzultzeko bide egin zuen, turkiar bi lagun emanda, zuen gudariak hil zituztenok hain zuzen ere; nirekin espainiar fedebako hau -hitz egin zuen lehenengo ha ikusarazi zien- etorri zen; giristino osoa dela ondo dakit nik, estalian bada ere, Espainian geratzeko Berberiara berjoateko baino gogo handiagoa duena; gainerako zarpailok mairu-turkuak dira, arraunez boga egiteko baino ez direnak. Turkiar biok, miguru, askogura, ozarrok, agindua hautsiz, zeren, ni eta fedebakoa Espainiako lehen gunean, giristino janzkeradun, -hemen janzkiak- lehorreratzekoa baitzen agindua, itsasaldea orraztu nahi ukan zuten, harrapakinen bat lortze aldera, ahal izatekotan, beldurrez eta, gu lehorreraz gero, zerbait edo ezbehar zenbait gerta balekigu, beharbada, gure ontzittoa itsasoan ditxoan zegoela urkus edo igar lezaketela; eta, inguru alde honetan galerontziak ibiliz gero gurea atxilo har lezaketela. Bart, hondartza hau aurkitu dugu, eta lau galerontzi hauen albisterik jaso bagerik, aurkitu gaituzte, eta zuek ikusitakoa gertatu zaigu. Bukatzeko, On Gregorio emakumezkoen artean ema-jantzia, galtzeko zori larrian, eta ni eskuak loturik hemen, itxadaiten, edo hobeto esatearren, bizia galtzeko zori gaiztoaren zain, neke-neke. Hauxe, bada, jaunok, nire bizitza latzaren azkena, egiazkoa bezain ondikozkoa; giristino bezala hiltzea nahi nuke, honela hiltzen uzteko, otoi; izan ere, esan dudana legez, ni ez naiz inondik inora ere errudun, nire aberrikoak erori diren erruaren errudun.\nIsildu zen, begiak malko xamurrez bustirik, eta aldamenean zegozen batzuk ere malkoak zerizkiela. Erregordea, xamur eta bera, hitzik esateke, harengana zen eta haren mairu ederraren eskuak lotzen zituen soka eskuz askatu zion.\nBien bitartean, neska mairuxka giristino harek bere edaskai harrigarria jaulkitzen zueino, agure erromes batek begiz joa zuen, begia kendu ez ziola, eta, neskak hitz-jarioa amaitu zuenean, erregeordearekin etorria zen zahar harek, beraren oinetara egin zuen, besartetu zizkion, eta hasperenka mintzoz, zinkurin eta negar-zotinka, honela esan zion:\nOi, Ana Felix, ene alaba doabagea! Ni hire aita Ricote naun, hire bila etorritakoa, hire bagerik ezin biziz, heu nire arima haunat eta.\nSantxok begiak zabal-zabaldu zituen eta burua jaso zuen (bere osterattoaren amaiera txarraz gogoetatsu erdi-etzanda baitzuen), erromesari behatu bat egin zion eta, bai, Ricote, bera jaurlaritzatik ateratu zen egunean aurkitu zuena ber-bera zen; eta halaxe baieztatu zen, halaber, hura horren alaba zela; askatu eta aita besarkatu zuen, bataren zein bestearen malkoak nahasiz, eta aitak honela esan zien buruzagiari eta erregeordeari:\nHau, jaunok, nire alaba dut, izenez zoriontsu baina bizitzaz zoritxartsu, Ana Felix daritzo, abizena Ricote, ederrez bezain aberatsez aipu handikoa. Ni neure aberritik jalgi nintzen, urrutira, guri batzarri edo abegi ona egin ziezagun zeinbait herrialderen bila; Alemanian ediren nuen, eta gero, bi alemaniarrekin, erromes antzera jantzirik, nire alabaren bilatzen, eta lurpean utzi nituen ondasunak oro berreskuratu xedez. Ez nuen alaba ediren, altxorra bai, eta nire aldean dakart; eta orain, inguru-minguru ikusi duzuenez, ni gehien aberasten nauen altxorra aurkitu dut: nire alaba maitea. Gure erru ttikia eta gure bion negar-malkook, zuen zuzentasunaz bat, onberatasunaren atea irekitzeko gai badira, egizue gure alde, guk ez dugu nehoiz zuen kalterako deus egiteko gogorik ukan, gure gutarren asmoekin bat ez gatoz nehondik ere, ongi herbesteratuak izan dira, zuzenkiro.\nOngi ezaguna dut Ricote, eta Ana Felix bere alaba dela eta dioen guztia egia dela dakit; bertze zer horietan, ezdeuskeria horietan, joan-jin eta xede ona edo gaiztoa eta horrelakoetan ni ez naiz sartzen.\nGertaeraz denak harritu eta buruzagiak esan zuen:\nZuen malkoek, banan-banan, ez didate nik egindako zina betetzen utziko: bizi zaitez, Ana Felix eder hori, zeruak zuretzat erabakiak dituen urteetan, eta okerkeria egin duten ozar harroek har dezaten beren erruaren zigorrada.\nTurkiar biak goi-haritik esekitzeko agindu zuen, bi gudagizonen hiltzeagatik; baina erregeordeak ez urkatzeko, arren bai arren, galdatu zion, haien erruak ausardiatik baino erokeriatik areago zuela eta. Erregeordea eskatu bezala buruzagiak egin zuen, odol hotzetan apentzea ez da egin-ehia; eta On Gaspar Gregorio zegoen arrisku latzerean nola aterarazi asmatzen saiatu ziren; Ricotek honetarako, harribitxi nahiz txirlarritan zeduzkan dukatetatik bi mila eskaini zuen. Beste bitarteko ugari batzuk ere eskainiak izan ziren, baina denetan larriena lehenago aipatu espainiar fedegaldu harek eman zuen, zer eta bere burua eskaini baitzuen, ontzittoren batean Argelera itzultzeko; sei-zazpi tostako bat, arraunlari kristauekin, nahiko ei zuen, berak bazekielako non, nola eta noiz lehorrera ahal eta behar zuen, eta On Gaspar zegoen etxea zein zen ere bazkielako. Hala buruzagia nola erregordea ezbaian zegozen, entzindu nahi ezean deusik fedebako harengandik, ez arraunlari kristauak haren menpean bogatzen jarrarazteko gogorik ere; Ana Felixek haren hitza on egin zuen, eta Ricotek giristinoen, galduko balira ere, jaregin-saria ordaintzeko hitza eman zuen.\nDenak bat etorrita, azkenik, erregordea ontzititu zen, lehorrera, eta On Antonio Morenok neskarekin aita eraman zuen; eta, erregordeak esan zion eran, ahalik ondoen, gozoen eta atseginen ibili zituen biak; hainbesterainokoxea izan zen, izan ere, Ana Felixen ederrak haren bihotzean egin zion zirrara, eragin zion onberatasun eta onginahia.


Gernika-Lumoko berbalagunak: 201803\nmendi-irteerako argazki batzuk\n"Ziklogenesis-esplosiboa"ri atzea eman, eta 38 lagun ausart elkartu ginen prestatuta geneukan martxa egiteko. Goizeko 9:00etatik 12:00etara, Arratzura heldu arte, aterri egin zigun; azkeneko 5 kmak aterkiaren azpian egin genituen.\nAste Santuko oporrak direla-eta, hilero gure martxara etortzen diren lagun asko falta izan genituen, baina jende berria ere etorri zenez, talde polita osatu genuen.\nGure gidarien atzetik, Kanpantxurantza.\nKartel berriak jarri dituzte.\nArabietako presaren parean.\nKanpantxuko frontoian geldiunea.\nIngurua arakatu eta triptikoa noiz banatuko zain...\n... lehenengo familia argazkia atera...\n... erropak gorde-atara, eta eroso jarri...\n... posizioak hartu...\n... eta Iratxek triptikoan jaso zituen zehaztasunak azaldu bitartean denok adi-adi.\nAjangizeko bidegorrian aurrera...\n... landak, ortuak, soloak, San jose loreak, ...\n... Ajangiz aurrean...\n... Burgoan gora, ...\n... Gernika aurrean ...\nInguruko mendiak, oraindik, elurrez zurituta...\nBigarren geldiunea, atzerago datozenei itxaron, indarrak hartu...\nItsasoa begien aurrean, Urdaibaiko leku estrategikoa ...\nBurgoa menditik itsasoa begien aurrean, ...\nGolako erreka hasita dator!\n... errekasto kantari, gulu-gulu-gulu!!!\n... bidean, kontu kontari...\n... zaldiak ondo etorria ematen!\n... txiri-txiri, helmugarantza...\nBarrutia auzotik erreka hegalerantza...\n... paraje politagorik inon?\n... Errenteriko zubian ahateei begira...\n... ahatea bere kumeekin...\nSan Juan Ibarran beste martxa bat hasi genuen... Arribaltza, Boliña Zaharra, Legoi taberna, ...\nBiharko irteeran banatuko dugun triptikoa\nBiharko mendi-irteeran banatuko dugun triptikoa duzue honako hau. Dena delakoagatik, etortzerik ez baduzue, jaso informazioa hemen, eta hurrengo baten etxekoekin edo lagunekin egin ahal izango duzue ibilbide polit hau.\nMartxoko mendi-irteera 24an\nMartxoko irteera 24an izango da. Oraingoan, 13 kilometroko ibilbidea egingo dugu.\nAtera nagiak, eta ERDU gurekin!\nOtsaileko Ezetz Jakin lehiaketaren saria\nItziar Gerrikaetxebarriak irabazi du otsaileko "Ezetz Jakin" lehiaketa, IPAR tabernien lagun birentzako afaria.\nOraingoan, 64 erantzun jaso ditugu, eta erantzun guztiak ondo-ondo erantzundakoak 51 izan dira.\nOHARRA: Martxoko lehiaketarik ez dugu atera, epe laburra dago gainean dugu Aste Santua-eta.\nHurrengo lehiaketa apirilaren 9an aterako dugu.\nGernika-Lumoko bizipen esteroskopikoa\nTurismo bulegoan, egunero, Gernika-Lumoko hainbat paraje ikusteko aukera aparta. Berbalagun talde bat atzo arratsaldean izan ginen.\nNorbera irudiaren erdi-erdian jarri, eta 360 graduko ikuspegia du.\nMomentu batzuetan, Jai-Alai frontoian esatebaterako pilotak jo egin behar gaituela sentidu ahal izan dugu.\nMerkatu plazan, adibidez, ezagunak ikusten, eurekin berbetan, ... harrigarria da!\nERDU proba egiten!!!\nOtsaileko irteerako argazkiak\nOtsailaren 24an, Gernika-Aulesti-Lekeitio egiteko 45 lagun animatu ginen (Balmasedatik, Muxikatik, Nabarnizetik, Ereñotik, Arteagatik, Lumotik, Bermeotik, ...) Goizeko 9:00etako Bizkaibusa hartu, eta Aulestiraino joan ginen bidean hainbat Berbalagunkide batzen (Errenterian, Lorategietan, Arratzun...)\nEguraldi zoragarria izan genuen lagun. Lehenengo argazkia Aulestin bertan atera genuen.\nBederatzi hilabeteko umea ere bidelagun izan genuen, Lea.\nArgazkilariei ere argazkiak atera, eta aurrera egiteko moduan geunden...\nLeako ibilbidea egiteko prest ... Artaldea batzen "Orkon" gure betiko artzaina...\nGURE INGURUAK EZAGUTZEKO IBILBIDEAK


1945eko Espainiako Itzulia - Wikipedia, entziklopedia askea.\n1945eko Espainiako Itzulia\n1942 << 1945eko Espainiako Itzulia >> 1946\nSailkapenak 19 etapa, 3803 km\nNagusia Espainia Delio Rodríguez 135:43:55 h\nPuntuak Espainia Delio Rodríguez 2347 p.\nMendia Espainia Julián Berrendero 45 p.\nTaldeak Espainia D. Cic. Manresano 10 p.\n1945eko Espainiako Itzulia Itzuli Handi honen 5. edizioa izan zen, bi urte ospatu gabe egon ondoren berriz ospatu zelarik. 1945eko maiatzak 10 eta 31 bitartean ospatu zen, 19 etapatan banatutako 3803 kilometroko ibilbidea eginez. Madrilen hasi eta amaitu zen.\nProbaren antolakuntzaren ardura Ya egunkariaren eskuetara pasa zen, ordurarte antolaketaren ardura zuen Informaciones egunkariaren ordezkoa hartuz.\n52k hasi eta 26k amaitu zuten proba.\nGarailea izan zen Delio Rodríguezek proba, batez beste, 28,018 kilometro orduko abiaduran bete zuen.\nSailkapen nagusiko liderra maillot gorri batekin bereiztera pasa zen, aurreko edizioan erabilitako maillot laranjaren ordez, hain zuzen ere, 1937ko Espainiako Itzulian sailkapeneko azkena bereizteko erabilitako kolorea.\n1 1945eko Espainiako Itzuliaren kronika\n1945eko Espainiako Itzuliaren kronikaAldatu\nBigarren Mundu Gerraren ondorioz, Espainiako Itzulia bere ohiko urte garaian ospatu zen, 1941etik bertan behera utzia zegoen Italiako Giroaren garaia hartuz. Madriletik abiatu zen maiatzak 10ean eta bertan amaitu zen maiatzak 31n, 19 etapatan banatutako 3803 kilometroko ibilbidea egin ondoren. Espainiako ia probintzia guztietatik igaro zen, Galizia izan ezik, hain zuzen ere, edizio honetako garailea jaio zen tokia.\nPelotoian, 52 txirrindularik osatutakoa, 6 atzerritar baino ez zeuden, guztiak portugaldarrak eta ez oso kalitate onekoak, João Rebelo izan ezik, eskalatzaile bikaina zena. Prentsak faborito bezala Julián Berrendero "beltza" jotzen zuen, baina lehen aldiz Delio Rodríguez bere bi anaiak ziren Emilio eta Pastorrekin batera zegoela ere nabarmentzen zuen, talde indartsu baten barnean, Manserano Kirol Elkartean. Arreta pizten zuen, baita ere, Otxandion jaiotako Dalmacio Langarika gazte lirainak, oso lehiakorra zena, baita errodadore eta eskalatzaile bikaina ere.\n212 kilometroko luzera izan zuen Madril eta Salamanka arteko lehen etapak 1942ko errepikapen bat zirudien, Julián Berrenderoren nagusitasuna ikusita. Truebak Alto de los Leones mendatean jotako eraso baten ondoren Berrenderok José Gándara eta Rebelorekin batera erantzun zuen. Jeitsieran, portugaldarra bakarrik joan zen, bere abantaila, helmugarako 20 kilometro falta zirela 3 minutura handituz, baina alboko haizeak asko moteldu zuen eta Berrenderok, Langarikak, Gimenok, Capok eta Gualek harrapatu egin zuten, eta Salamancan, Berrenderok esprintean irabazi zuen, bonifikazioekin, Delio Rodríguezekiko sei minutu baino gehiagoko abantaila lortuz.\nBigarren etapan, Salamanca eta Cáceres artean, euri fin baten pean eta oso kaltetutako errepide batekin, irten eta gutxira Rebelo, Olmos, Bailon, Montes eta Deliok ihes egin zuten. Handik gutxira talde honetatik Montes eta Rebelo atzean geratu ziren zulatu banaren ondorioz, eta Olmos katea apurtu zitzaiolako. Delio eta Bailon bakarrik doaz, eta Bejarko mendatea pelotoiarekiko 2 minutu eta 43 segunduko abantailarekin igarotzen dute. Jeitsiera amaitu ondoren, euren abantaila handitu egin zen pelotoiaren ganoragabekeriaren ondorioz, eta, ordutik aurrera, bikote honen abantaila 35 minuturaino igo zen Plasenciara iritsitakoan. Helmugarako 30 kilometro baino falta ez zirenean, Bailon leher eginda geratu zen eta Deliok bakarrik jarraitu zuen etapa irabaziz eta Bailoni 15 minutu eta pelotoiari 30 minutuko abantaila ateraz. Hala, Deliok edizio hau bigarren etapatik irabazi zuen, eta Berrendero Rebelo mendiko sailkapenean garaitzen zentratu zen, bere helburua lortuz, sailkapen nagusian bigarren postuan ere amaituz, Deliogandik 15 minutura.\n1.a Madril-Salamanca 212\n2.a Salamanca-Cáceres 214\n3.a Cáceres-Badajoz 132\n4.a Badajoz-Almendralejo 57 (banakako erlojupekoa)\n5.a Almendralejo-Sevilla 171\n6.a Sevilla-Granada 251\n7.a Granada-Murtzia 285\n8.a Murtzia-Valentzia 244\n9.a Valentzia-Tortosa 188\n10.a Tortosa-Bartzelona 288\n11.a Bartzelona-Zaragoza 306\n12.a Zaragoza-Donostia 276\n13.a Donostia-Bilbao 207\n14.a Bilbo-Santander 188\n15.a Santander-Reinosa 110\n16.a Reinosa-Gijón 200\n17.a Gijon-León 172\n18.a León-Valladolid 132\n19.a Valladolid-Madrid 185\nLau sailkapen jokatu ziren. Ordurarte ohikoak ziren nagusia, mendikoa eta taldekako sailkapenei puntukakoa gehitu zitzaien. Honakoak izan ziren emaitzak:\n1. Delio Rodríguez\n135h 43' 55s\n2. Julián Berrendero\n+ 31' 52s\n3. Juan Gimeno\n+ 38' 42s\n4. Miguel Gual\n+ 50' 07s\n5. Antonio Martín\n+ 1h 09' 03s\n6. João Rebelo\n+ 1h 10' 51s\n7. Diego Chafer\n+ 1h 13' 19s\n8. Bernardo Capó\n+ 1h 19' 40s\n9. Alejandro Fombellida\n+ 1h 20' 42s\n10. Pedro Font\n+ 1h 22' 19s\nEspainia 2347 puntu\n2. João Rebelo\nPortugal 2021 puntu\n3. Julián Berrendero\nEspainia 1967 puntu\n1. Julián Berrendero\nEspainia 45 puntu\nPortugal 44 puntu\n3. Pedro Font\nEspainia 28 puntu\n1. D. Cic. Manresano\nEspainia 10 puntu\nAzken aldaketa 18 ekaina 2021(e)an, 22:15(e)tan\nOrriaren azken aldaketa: 18 ekaina 2021, 22:15.


Espazioaren esplorazioa - Wikipedia, entziklopedia askea.\n(«Espazioaren esplorazio» orritik birbideratua)\nEspazioaren esplorazioa gizakiak kanpo-espazioa ezagutzeko egindako ikerketa da. Horretarako, astronomia eta espazio-teknologia erabiltzen ditu. Esplorazio fisikoan gizakiek gidatutako espazio ontziak zein automatikoki gidatutako zundak erabiltzen dira.\nAspaldidanik aztertu da zerua eta bertako argizagiak, baina XX. mendearen erdialdera suziriak garatu arte espazio horren zuzeneko azterketarik ezin izan da egin.\nPtolomeoren sistemaren adibidea non Lurra ardatza den\nKopernikoren aurrerapenak bizkor garatu zuten astronomiaren alorra. Zientzialari poloniarrak Ptolomeoren sistema zalantzan jarri zuen planetak eguzkiaren inguruan mugitzen zirela adieraziz. Horrela, astronomia modernoaren oinarria izango zen teoria heliozentrikoaren sortzaile bihurtu zen. Hala ere, teoria honek zuzenketa nabariak behar izan zituen planeten mugimenduari azalpena eman zezan esferen perfekzioa zela eta. 1609an, Galileok bere lehenengo teleskopioaren sorrerarekin Artizarraren faseak ikustea lortu zuen. Behapen hauek Ptolomeoren astronomia deuseztatu zuten eta Kopernikoren teoriak berrestu zituzten. Halaber, Galileok Esne Bidea izar-multzo gisa eta Jupiterren lau satelite nagusiak aurkitu zituen. Aitzitik, esan ohi da teleskopioaren sortzailea 1608an Hans Lippershey izan zela eta urtera Galileok mekanismoa hobetu zuela organo baten hodi zahar bat erabiliz.\nCopernicok defendatu zuen sistema heliozentrikoaren islapena\nKeplerrek, planeten ageriko posizioari buruzko behaketa zehatzaz baliatuz, planeten mugimenduari buruzko legeak finkatu zituen. Planetek Eguzkiaren inguruan orbita eliptikoak abiadura desberdinean irudikatzen zituztela ondorioztatu zuen. Newtonek planeten erakarpen indarra Lurraren grabitatearekin parekatzea lortu zuen. Zientzialari ingelesak grabitate indarrak gutxiagotu egiten zela distantziaren karratuaren arabera erakutsi zuen eta honek Kepleren planeten mugimenduari buruzko teoriaren jatorria izan zela frogatu zuen. Grabitate unibertsalaren legea ikusgai jarri zuen.\nHegan egiteko gailu baten diseinua (1488), Institut de France, Paris\nBitartean, era guztietako aurkikuntza zientifikoak eman ziren, gizakien hegan egiteko gura izan zen horietako bat. Hasieran, txorien hegalen mugimendua imitatuz hegan egiten lortu zitekeela pentsatzen zen, eta XIII. mendean Roger Baconek airea baino astunagoa zen tramankuluak hegan egin zezakeela adierazi zuen. XVI. mendearen hasieran, Leonardo da Vincik, historiako jeniorik garrantzitsuenetarikoak (arkitekto, eskultore, margolari, biologo, musikari, filosofo, idazle eta ingeniaria), gerora bihurgarri izango ziren diseinuak garatu zituen. Airea baino astunagoa izanik hegan egin zezaketen hiru tramankulu asmatu zituen: planeagailua, helikopteroa eta ornikopteroa (txoriek bezala mugi zezakeen makina). Halaber, Galileo ikerketa esperimentalaren aitzindaria izan zen. Historian zehar, hegan egiteko gailuen diseinuak burutu ziren, gehienek porrot egin zuten, baina airea menperatzeko eta hegan egiteko ametsa bete zen, gero eta azkarrago eta urrunago. Aitzitik, gizadia hegan egiteaz ez zen konformatzen eta bere muga zeruaz gaindi ezarri nahi zuen, espazioan alegia.\nAstronautikak arazo ugari mahaigaineratu zituen. Lurraren erakarpena gainditzeko zailtasuna zen oztopo nagusia, arazoari aurre egiteko ibilgailuaren abiadurak infinitutik Lurrera jausten den gorpu batek hartzen duen abiadura adina behar zuen. Ihes egiteko abiadura segundoko 11.200 metrokoa da, hots, 40.320 km/h. Jaurtitutako ontzi batek 8.000 m/s-ko abiadura gainditzea lortzen ez badu Lurrera jausiko litzateke. 8.000 m/s-ko abiadura gainditzean ihes egite-abiadura gutxiago bada, ontzia ez litzateke jausiko Lurrera, baina ez luke bere erakarpenetik ihes egingo planetaren indar zentrifugoak bere grabitatearen eragina orekatuko baitzuen, horrenbestez bere orbitan iraungo luke (8.000 m/sg gutxiengo abiadura da satelite bat orbitan jarri ahal izateko).\n8.000 m/s baino gehiagoko abiadurarekin orbitak eliptikoak bihurtzen dira. 11.200 m/s-ko abiadurarekin ontziak Lurreko erakarpena gaindituko zuen horretatik erabat aske geratuz. Atmosferatik doazen hegazkinek euren eragile eta hegoei esker maniobratzen dute ibilgailu bera grabitatearen indarrari eutsiz airean. Haatik, espazio ontzi batek ezin du erabili hegorik bere burua eusteko espazioan airerik ez dagoelako. Altueran mantentzeko. orbitan sartu behar da, horretarako hegoen ordez koheteak behar dira ontzia bultzatzeko eta maniobra dezan.\nK.a. XVII. mendean Txinan lehenengo suziriak asmatu ziren bolbora erregai solido gisa erabiliz. Ikatza, sulfuro eta gatzaren nahasketa erabiliz banbu-kanaberak betetzen ziren eta jaiegunetan zeremonial suen legez botatzen ziren. 1405ean txinatarrek suziriak eta bolbora erabiltzen zituzten defentsarako armatzat. Esaterako, 1258an mongolek suziriak erabili zituzten Bagdad erasotzeko. Gerora, Luis IX.a Frantziako erregearen armadak erabili zituen. 1300an suziria Europako herrialdeen armategietara hedatu zen, eta edozein gudatan erabiltzen hasi ziren, Orleansen Ehun Urteko Gerran, besteak beste. Horrela, pixkanaka euren irismena eta hegaldiko egonkortasuna hobetzen joan zen.\nMultimedia: Space exploration\nAzken aldaketa 27 azaroa 2019(e)an, 19:55(e)tan


Energiaren sorkuntzara jauzi egin du Goienerrek, ekarpenetarako leihoa irekita dago - - Aiaraldea.eus\nEnergiaren sorkuntzara jauzi egin du Goienerrek, ekarpenetarako leihoa irekita dago\nAiaraldea Ekintzen Faktoria 2018-10-10 09:45\n2017 urteaz geroztik da Aiaraldea Ekintzen Faktoria Goiener Energia berriztagarrien sorkuntza eta kontsumo kooperatibako bazkidea. Energia subiranotasunaren bidean, energia merkaturatzetik, energiaren sorkuntza proiektuak sustatzera pasa da sortu duen NafarKoop kooperatibaren bitartez.\nEnergiaren sorkuntzarako hainbat proiektu abiatu ditu Goiener taldeak; zentral hidroelektriko baten erosketa, instalazio fotoboltaikoak... Proiektu horiek garatzeko, jarraian zehazten ditugu ekarpen ekonomikoak egiteko leihoak ireki dituzte.\nZer da SorkWhtza eta nola funtzionatzen du?\nSorkWhtza izena da, GoiEner Taldearen sorkuntza proiektu ezberdinak batzen dituen ekimenaren izena.\nBere helburua da bultzatzea jatorri berriztagarriko energien instalakuntza, erosketa eta sustapena. Instalakuntza ahalik eta banatu eta deszentralizatuenak aukeratuz.\nSorkWhtzaren jatorria GoiEner Taldearen energia berriztagarriko proiektuak garatzeko konpromezuan dago. 2015 urtean egindako barne hausnarketa bat egin zen eta GOIENER, S.COOP. kooperatibak berak zuzenean sorkuntza proiektuak garatzeko aukera aintzat hartu bazen ere, eskenatoki ezberdinak aztertu ondoren aukera hori baztertu egin zen.\nHorregatik sortu zen Nafarkoop, berriztagarrien proiektuetan inbertsioak egiteko sortutako lanabes juridikioa.\nLanabesa Nafarroan sortzeak helburu bikoitz bat izan duela uste dugu: berriztagarrietan inbertsio kolektiboak bultzatzea eta GoiEner Taldeak lurraldean egin duen lana azaleraztea.\n1. Egin zaitez GoiEnereko bazkide (oraindik ez bazara).\n2. Egin zaitez Nafarkoopeko bazkide.\n3. Orain ekarpena egin dezakezu ekarpen lehio batean. (Zer da ekarpen-leiho bat?)\n4. Nafarkoop-SorkWhtzak egindako ekarpenak erabiliko ditu ekarpen leiho horietan hautatuako proiektuak aurrera ateratzeko.


Bertan, Detroiteko hiri industrialean, droga kargamentu handi baten lapurretak dituen ondorioak kontatzen dira. Hari horrek mundu itxi bezain itogarriaren pertsonai galeria oso bat ezagutzen lagunduko digu. Jonki mihiluzea, bizkartzain psikopata, prostitutak, mafiaburuak, eta beste asko. Hitz batean esanda, edozein hiri handiko estolda sistema. Horiek denak, idazlearen eskuetan literatur arketipo bihurtuko dira, egun dakusagun telesail eta pelikula orotan antzeman daitezkeenak. Baina azpimarragarriena, Smith-ek baliabide espresibo bezala erabiltzen duen jargoia da. Horrek ematen dio eleberriari erritmo eta bizia.


Auckland • Gorputz igurtzia eta NuRu masajea\nEz aspertu inoiz Aukland Australian! Erreserbatu gertu dagoen bodyub eta nuru masaje saiorik onena.\nAuckland Zelanda Berriko Iparraldeko uhartean dagoen hiri metropolitano handia da. Herrialdeko hiririk populatuena, Auckland-ek 1,500,000 biztanle inguru ditu (2020). Primeran kokatzen da masaje sentsualik onena esperimentatzeko, gorputz igurtzi, eta NuRu estiloko masajea.\nBISITATZEKO UNERIK ONENA Martxoa - maiatza, irailak - azaroak


Krak • ZUZEU\n“Momentu honetan gaizki datorkizu gaizki egotea”, dio Nerea Ibarzabalen idatziak Bizkaiko Hitzan; “Krak”.\nUnikornioen marrazkiz apaindutako mezu positibodun karpetak, zoriontsu izateko agintzen dizuten pultserak –be happy, now-, uda eta poza eskutik doazela iradokitzen duten kanta planoak, eta bat-batean zu, denen erdian, jende zoriontsuak triste egoteko eskubidea ere baduela ahaztuta. Negar egiteko astirik ez duen pertsona klase hori, betebeharrak emozioen gainetik jartzen dituena, ordezkaezina, “ni erortzen banaiz, nork egingo du?”. Agendaren ortzi-mugak beteta, sentimenduak Drive-ko karpetatan ordenatuta, zure zaintza behar duten hamarnaka pertsona inguruan, bizitzako euri zaparradak ere inbututik pasatu nahi dituena ezer ez dadin hankaz gora jarri, zu, gogorra eta zoriontsua.\nJendea okerrago dagoelako ondo zaudela uste duzu eta Whatsappez indarra adierazten duten beso gihartsuak bidaltzen dituzu, bizitza errealean keinu hori ia inoiz egin ez baduzu ere. Lagun batek -sartu edozein esaldi mingarri edo begi-irekitzaile- esan dizu eta ez diozu erantzun, gorde duzu karpetan eta barruan daramazu orain. Momentu honetan gaizki datorkizu gaizki egotea.\nEta sendatu gabekoz, esan gabekoz, konpondu gabekoz betetako zure barruko presa erraldoi horrek izutzen zaitu, atea apur bat zabalduz gero kaka denak aldi berean irtengo lukeelako, erremediorik gabe, ezikusiarena egiteko aukerarik gabe. Eta orduan geldirik egon beharko zenuke derrigor. Hori ez. Botaka egin osteko sentsazio lasaigarria nahi zenuke, baina ez botatzeko unekoa, hain deserosoa eta kontrolaezina. Non botako dut, nork eutsi behar dit ilea, nola garbituko dut gero? Egon isilik, prezintatu presa, ez dadila inor gerturatu.\nBaina bat-batean arrakalak, badakizu edozein momentutan izan daitekeela. Bakarrik eta tupperretik bazkaltzen zaudela agian, krak. Edo supermerkatutik bueltan plastikozko poltsa beteegia hautsi eta janari guztia kale erdian erortzen zaizunean. Edo tximeleta hori batek zure kotxeko kristalaren kontra jotzen duenean, klax; bere gorputz txikia lehertzen entzun.\nAgian antzerki bat ikusten, agian iragarki batekin, agian udako iluntzeen nostalgia karga neurrigabearen ondorioz, ziurrenik laugarren zerbezatik aurrera, kratakrak, eta uholdea zure gainera. Ur ustel horiek ahazteko bete zenituen egunak gauzaz, eta denak estalita geratu dira orain. Bazenekien, baina triste egotea ez da produktiboa eta ez dago modan, eta orain ondo zeundela esan zenien guztiek begiratzen dizute urrutitik, kobazulora erretiratu den piztia nekatu horri, elkarri esaten dioten bitartean: azkenean, erori da.\narrakalak, Bizkaiko HItza, erortzea, Krak, Nerea Ibarzabal, salabardoa


Bilbao 2021(e)ko urriaren 14(e)tik 2022(e)ko apirilaren 25(e)ra\nBilboko Berreginen Museoak norabidez aldatuko du 2021-2022 ikasturteko aldi baterako erakusketei dagokienez, “Diskomania” erakusketaren inaugurazioarekin. Oraingo honetan, beste erreprodukzio edo berregite modu batean jarriko du arreta, argazkilaritzan hain zuzen ere, baina alde batera utzi gabe igeltsuzko eskulturak.\nMuseoko Marrazki Ikastaroko ikasle izan den Jose Madrid Santurtun argazkilariaren lanari eta Museoaren zerbitzu teknikoari esker sortu da erakusketa berri hau. Euskal kulturako 25 pertsonaiaren erretratuz osatutako erakusketa da honako hau; denek dute lotura musikarekin, eta hainbat jatorritakoak dira.\nAzken batean, “Diskomania” erakusketak paralelismo bat sortzen du greziar iraganeko pertsonaien eta orainaldiko erretratuen artean, antzinatasuneko heroien eta mito moderno berrien artean, igeltsuzko estatuen hiru dimentsioko berregiteen eta argazkilaritzaren bi dimentsioko berregiteen artean, eta betidanik gizadiaren eragile izan diren kezkak kontatzeko bi moduen artean\nData 2021(e)ko urriaren 14(e)tik 2022(e)ko apirilaren 25(e)ra


The Rise of the Antichurch - Countdown to the Kingdom\nElizaren Antzinako Igoera\nJOAN PAUL II 1976an iragarri zuen Elizaren eta Elizaren aurkako "azken enfrentamendu" baten aurrean geundela. Eliza faltsu hori ikusgai dago orain, neo-paganismoan eta zientziarekiko kultuaren antzeko konfiantzan oinarrituta ...\n[Oharra: honako bideoa YouTube-n argitaratu eta minutu gutxira zentsuratu egin zen COVID txertoen "mediku desinformazioa" zela eta. Aitzitik, mRNAren "txerto" horiek benetan "terapia genetikoak" direla adieraztea Modernaren legezko dokumentazioan oinarrituta dago:\nGaur egun, mRNAk terapia genetikoko produktu gisa hartzen du FDAk. —Pg. 19, sec.gov\nBerriro ere, ikusiko dugu nola komunikabide sozialek eta nagusiek jendeak jakiteko eskubidea duen informazio erabakigarria zentsuratzen jarraitzen duten. Horrela, hemendik aurrera, Countdown to the Kingdom edukia argitaratuko dugu Rumble to the Countdown to the Kingdom kanalean. Ziurtatu bertan harpidetzea. Bideo hau behean ere ikus dezakezu]:\nAita Santuak eta Munduko Ordena Berria\nKomunismoa itzultzen denean\nIsaiasen komunismo globalaren profezia\nItsasontzi Beltza - 1. zatia & II\nAndre Maria: "Prestatu" - III\nAteen aurkako kasua\nPosted in Gure Laguntzaileen partetik, Mezuak, bideoak.\n← Gisella - Denbora iristen da ...\nAlicja - The Poison of ... →\nPedro - Jazarpen handia aurretik ... Uztaila 30, 2021\nValeria - Espirituala lehenbailehen jartzean Uztaila 29, 2021\nAngela - Apaizik gabe ... Uztaila 29, 2021\nPedro - Gizateria bekatuarekin kutsatuta dago Uztaila 29, 2021\nGisella - Guztia guztiz betetzen ari da Uztaila 28, 2021\nSimona - Zergatik diozu "Jauna, Jauna"? Uztaila 28, 2021\nAnticristo apostasy katolikoak zigorra zigorrak eliza aitortza nahasmena Konbertsio coronavirus COVIDIEN-19 zatiketa Bakearen Aroa Eukaristia fede Aita Michel Kontzientziaren argiztapena Bihotz Garbia Jesus justizia lan-minak Mary erruki Ama pandemia jazarpena Aita Santuak Otoitza apaizek profezia araztegi aterpe damuturik errosario sakramentuak Santuak entsegu Tribulation Garaipenaren fidatzen Truth txertoa irabazi gerra abisu


#DomekaON mixtapes – …:::kimo:::…\nYou are here: Home › entzun › #DomekaON mixtapes\n2013-07-22 | Filed under: entzun\tand tagged with: audacity, bpm, dancehall, deejay, dj, domekaON, dubstep, entzun, interesantea, kimosoundz, mix, mixcloud, mixtape, musika, reggae, session\nGustatuko litzaidake deejay izatea. Benetazko softwareak manejatzea, “tarjeta de sonido” apropos batekin, sampler batekin eta bestelako hardware eta aparatuekin. Ez dauzkat, eta ez dakit egiten. Normalean egiten dudana bestelako gauza bat izaten da. Adobe Audacity programa erabilita nahasten ditut kantak mixtapeak sortzeko, lasai lasai.\nBaina badakit erabiltzen BPM studio izeneko programatxo bat, pintxatzeko software amateurra da, eta dituen aukerak exploratu eta ahal bezain beste explotatu dodaz, eta noizean behin lagunentzako bai pintxatu izan dudala lauzpabost aldiz.\nBueno, ba erabaki nuen duela aste batzuk, noizean behin honelako sesioak ere egiten hastea. Etxean pintxatzen, 40 bat minutuko sesioak egiten, eta bien bitartean dena grabatzea erabaki dut, hilean behin gutxienez, eta ea teknika hori ere hobetzen dudan.\nInprobisazioa dago, akatsez beteak daude, zein kanta egongo diren, kanten ordena eta hauek zelan nahastuko ditudan elkarrekin, egin bitartean erabakitzen dut. Estiloak ere nahiz eta hasieran ideiaren bat izan, nik erabakitako gauzetatik urrundu egiten dira… Esan bezala, hauek, entrenamenduak besterik ez dira.\nHona hemen egin izan ditudan lehenengo biak:\nDomekaON mixtapes #001 (2013-6-16) by Kimo on Mixcloud\nDomekaON mixtapes #002 (2013-7-14) by Kimo on Mixcloud


Irekia Eusko Jaurlaritza - Gobierno Vasco :: EHAA xedapena 201505074\nXedapenaren zenbakia: 201500206\nHurrenkenaren zenbakia: 201505074\nHorrenbestez, alde batetik, apirilaren 15eko 1/2014 Legegintzako Dekretuaren bidez onartutako Euskal Autonomia Erkidegoko Natura Kontserbatzeko Legearen testu bateginaren 22.5 artikuluan eta, bestetik, Natura-ondareari eta Biodibertsitateari buruzko abenduaren 13ko 42/2007 Legearen 45. eta 46.1 artikuluetan ezarritakoarekin bat, jendaurrean jarri ondoren, Ingurumen eta Lurralde Politikako sailburuak proposatuta, eta Gobernu Kontseiluak –2015eko azaroaren 3an egindako bilkuran– eztabaidatu eta onartu ondoren, honako hau\n1.– «Arabako Lautadako Irla-hariztiak» (ES2110013) Kontserbazio Bereziko Eremu (hemendik aurrera, KBE) izendatzen da, Arabako Lurralde Historikoan.\n2.– KBEaren mugak Dekretu honen I. eranskinean jasotakoak dira, eta xehetasun-azterketen ondorengo eguneratzearen ondorioz, bat datoz Atlantikoko eskualde biogeografikoko Batasunaren Garrantzizko Lekuen Zerrenda onartzen duen Europako Batzordearen 2004/813/EE Erabakian jasotako mugekin.\n3.– Aurreko atalean jasotako mugapena I. eranskinean ezarritako muga-geografikoetara hedatuko da, Europako Batzordeak onartu ondoren.\n1.– Arau honen xedea honako hau da: KBEan bermatzea Batasunaren intereseko habitat naturalak eta basoko fauna- eta flora-espezieen habitatak kontserbazio-egoera onean mantentzen direla edo egoera horretara berriro ekarriko direla. Habitat horiek ezarrita daude Kontseiluak 1992ko maiatzaren 21ean emandako Habitat Naturalak eta Basoko Fauna eta Flora zaintzeari buruzko 92/43/EEE Zuzentarauan. Horretaz gain, arauaren helburua da hegazti-espezieen biziraupena eta ugalketa ziurtatzea dagokion kokaleku-eremuan, eta, bereziki, Europako Parlamentuak eta Kontseiluak basoko hegaztien kontserbaziori buruz 2009ko azaroaren 30ean emandako 2009/147/EE Zuzentarauaren I. eranskinean adierazitako espezieena, bai eta eranskin horretan adierazi ez diren baina gurera iritsi ohi diren espezie migratzaileena ere. Horren guztiaren azken helburua da ahalegina egitea Europako lurraldean biodibertsitatea kontserbatuko dela bermatzeko.\n1.– Apirilaren 15eko 1/2014 Legegintzako Dekretuaren bidez onartutako Euskal Autonomia Erkidegoko Natura Kontserbatzeko Legearen testu bateginaren 22.4. eta 22.5 artikuluekin bat, I. eta II. eranskinek KBEaren lekuaren eta bere mugaketaren kartografia, izendapena arrazoitzen duten Batasunaren intereseko habitat motak eta animalia- eta landare-espezieak, horien kontserbazio-egoerari buruzko balorazio bat, lekuaren kontserbazio-helburuak, kontserbazio-erregulazioak eta jarraipen-programa bat jasotzen dituzte.\n2.– Arabako Foru Aldundiak eremu hori kudeatzeko onartu dituen kudeaketarako jarraibideak eta neurriak Dekretu honen eranskin gisa argitaratuko dira, Jaurlaritzaren Idazkaritzako eta Legebiltzarrarekiko Harremanetarako zuzendariaren Ebazpen bidez, Euskal Autonomia Erkidegoko Natura Kontserbatzeko Legearen testu bategina onartzen duen apirilaren 15eko 1/2014 Legegintzako Dekretuaren 22.5 artikuluak ezarritakoari jarraiki.\nII. eranskinean funtsezkoa ez den berrikuspen edo aldaketarik behar izanez gero, egoerak berak edo eskura dauden ezagutza tekniko eta zientifikoek hala egitea eskatzen badute, ingurumenaren alorrean eskumena duen sailburuak emango duen agindu baten bidez egingo da, eta, betiere, 92/43/EEE Zuzentarauaren 11. eta 17. artikuluetan ezarritakoa betez. Izan ere, helburua da kontserbazio eta kudeaketa moldaerraz, etengabe eta malgu baterantz jotzea. Prozedura horretan, bermatu egin behar da herritarren parte-hartzea benetakoa eta eraginkorra izango dela, 26/2007 Legeak ezarri bezala; eragindako administrazioei eta erakundeei kontsulta egingo zaie eta Naturzaintza organoaren txostena jasoko da.\nAZAROAREN 3KO 206/2015 DEKRETUAREN II. ERANSKINA\nARABAKO LAUTADAKO IRLA-HARIZTIAK KBE-KO INFORMAZIO EKOLOGIKOA, ARAUDIA KONTSERBAZIO-HELBURUAK ETA JARRAIPEN-PROGRAMA


Ikastolako Eskola Agenda 21-ek logo berria du – Lauro Ikastola\nIkastolako Eskola Agenda 21-ek logo berria du\nLauro Admin erabiltzeak argitaratua. 17 iraila, 2018.\nAurreko ikasturtean zehar Eskola Agenda 21 logoa berriztatzeko lehiaketa egin zen. Ikastolako adin guztietako ikasleek parte hartu zuten, eta 200 lan baino gehiago jaso genituen. Hortik finalista batzuk atera ziren, eta formulario digitalen bidez ikasleek irabazlea eta aipamen berezia jasoko zuten lanak aukeratu zituzten.\nEkainaren 6an ekitaldi bat egin genuen, eta bertan saridunak nortzuk izan ziren adierazi ziren: irabazlea Aiala Garabieta izan zen, aurten 2. DBHn dagoena. Eta aurkeztutako lan onengatik aipamen berezia hartu zuten Goiuri Lozanok, Isabel Alonsok, Ainara del Olmok, eta Leire Gómezek.\nZorionak denoi egindako lanagatik! Logo berriztuarekin gogo berriekin hasiko gara jasangarritasunaren alde lan egiten!\nSilicon Valley: Lauroko hiru parte hartzaile The Dreamers Factory egonaldian14 iraila, 2018 19 ikasle Txinan izan dira bertako kultura ezagutzeko egonaldi batean18 iraila, 2018


Olentzero, irtenbiderik gabe | Mikel Agirregabiria\nOlentzero, irtenbiderik gabe\nUrte horretan (a ze nolako udazkena!) uholdeak zirela eta Butroe ibaia lekutik kanpo zihoan. Mungia aldea urperaturik zegoenez, Olentzero Jaunak (handik zeukan etxebizitza aspalditik) ez zekien nola irten. Behin baino ez zuen lan egin behar urte osoan zehar eta une zehatz horretan gertatzea ere! Zer pentsatuko lukete umeek jostailu barik geratuz gero? Zer edo zer bururatu behar zitzaion!\nHorretaz aparte, izugarrizko krisialdi ekonomikoa planeta osoan hedatu zen. Eta gainera, inoiz ez genuen ikusi halako aldaketa klimatikoa. Hori dela eta, Olentzero ezin izan zen Mungiatik atera. Sorte berbera gertatu zion Aita Noeli, ezin izan zen Ipar Polotik mugitu, eta Errege Magoei, basamortuan geratu ziren. Egoera txar horretan, aurrekontu txikituarekin eta mugiezinak izaten, Olentzeroari oso ideia ona okurritu zitzaion Berrikuntza Urtean... (Jarraituko da / Continuará) [Un cuento colectivo escrito por el grupo de euskera bajo la dirección de la profesora Alazne. Imagen de Natxo Agirre]\nPermalink lunes, diciembre 22, 2008 Etiquetas: conmemoraciones, euskara, lenguaje